title: Neuvoston päätös (YUTP) 2015/259, annettu 17 päivänä helmikuuta 2015 , kemiallisten aseiden kieltojärjestön (OPCW) toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä

text:
               18.2.2015

               FI

               Euroopan unionin virallinen lehti

               L 43/14

         NEUVOSTON PÄÄTÖS (YUTP) 2015/259,
   annettu 17 päivänä helmikuuta 2015,
   kemiallisten aseiden kieltojärjestön (OPCW) toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan,
   sekä katsoo seuraavaa:

               (1)

               Eurooppa-neuvosto hyväksyi 12 päivänä joulukuuta 2003 joukkotuhoaseiden leviämisen vastaisen EU:n strategian, jäljempänä ’EU:n strategia’, jonka III luku käsittää luettelon toimenpiteistä joukkotuhoaseiden leviämisen torjumiseksi.

               (2)

               EU:n strategiassa korostetaan kemiallisten aseiden kehittämisen, tuotannon, varastoinnin ja käytön kieltämistä sekä niiden hävittämistä koskevan yleissopimuksen (CWC), jäljempänä ’kieltosopimus’, ja kemiallisten aseiden kieltojärjestön (OPCW), jäljempänä ’kieltojärjestö’, keskeistä asemaa kemiallisten aseiden hävittämisessä maapallolta. Unioni on osana EU:n strategiaa sitoutunut edistämään keskeisten aseriisuntaa ja asesulkua koskevien yleissopimusten ja sopimusten maailmanlaajuista noudattamista, kieltosopimus mukaan luettuna. EU:n strategian tavoitteet täydentävät kieltojärjestön tavoitteita, jotka liittyvät sen tehtävään panna kieltosopimus täytäntöön.

               (3)

               Neuvosto hyväksyi 22 päivänä marraskuuta 2004 yhteisen toiminnan 2004/797/YUTP (1) kieltojärjestön toimien tukemiseksi; kyseisen yhteisen toiminnan voimassaolon päätyttyä hyväksyttiin yhteinen toiminta 2005/913/YUTP (2), jota puolestaan seurasi yhteinen toiminta 2007/185/YUTP (3). Yhteisen toiminnan 2007/185/YUTP jälkeen hyväksyttiin päätös 2009/569/YUTP (4) ja päätös 2012/166/YUTP (5), jonka voimassaolo päättyy 31 päivänä tammikuuta 2015.

               (4)

               On edelleen tarpeen, että unioni antaa tällaista intensiivistä ja kohdennettua tukea kieltojärjestölle osana EU:n strategian III luvun aktiivista täytäntöönpanoa. Tarvitaan lisätoimia, joilla edistetään kieltosopimuksen täysimääräistä täytäntöönpanoa ja kieltosopimuksen osapuolina olevien valtioiden, jäljempänä ’sopimusvaltiot’, valmiuksien tehostamista myrkyllisiä kemikaaleja käsittävien iskujen ehkäisemiseksi ja niihin vastaamiseksi, kansainvälistä yhteistyötä kemian alalla ja kieltojärjestön kykyä mukautua tieteen ja teknologian kehityssuuntauksiin. Kieltosopimuksen yleismaailmalliseen soveltamiseen liittyviä toimia olisi jatkettava ja mukautettava ja ne olisi kohdennettava vähenevään määrään valtioita, jotka eivät ole kieltosopimuksen sopimusvaltioita.

               (5)

               Sopimusvaltioiden konferenssin kolmas erityisistunto kieltosopimuksen toimivuuden tarkastelemiseksi pidettiin 8–19 päivänä huhtikuuta 2013 Haagissa, Alankomaissa. Unioni tuki konferenssin loppuraporttia, jossa käsitellään kaikkia kieltosopimuksen näkökohtia ja esitetään tärkeitä suosituksia sen täytäntöönpanon osalta. Näihin suosituksiin sisältyy myös johdanto-osan 4 kappaleessa ja EU:n strategiassa tarkoitettuja unionin ensisijaisia tavoitteita. Kyseisten suositusten täytäntöönpanon tukeminen on olennaisen tärkeää, jotta voidaan varmistaa se, että kieltosopimus on edelleen merkityksellinen, ja ehkäistä uusien kemiallisten aseiden kehittäminen.

               (6)

               Unioni on antanut poliittista, taloudellista ja materiaalista tukea Syyriassa toteutetuille YK:n ja kieltojärjestön yhteisille operaatioille, joiden tavoitteena on Syyrian kemiallisten aseiden ja aineiden täydellinen hävittäminen. Unioni aikoo kehittää toimiaan Syyriasta saatujen kokemusten pohjalta,

         ON HYVÄKSYNYT TÄMÄN PÄÄTÖKSEN:
   1 artikla
   1.   Pannakseen EU:n strategian jotkut osat välittömästi ja tosiasiallisesti täytäntöön unioni tukee kieltojärjestön toimia, joiden tavoitteena on:

               —

               parantaa sopimusvaltioiden valmiuksia täyttää kieltosopimuksen mukaiset velvoitteensa,

               —

               tehostaa sopimusvaltioiden valmiutta ehkäistä iskuja, joissa käytetään myrkyllisiä kemikaaleja, ja vastata tällaisiin iskuihin,

               —

               tehostaa kemian alan kansainvälistä yhteistyötä,

               —

               tukea kieltojärjestön kykyä mukautua tieteen ja teknologian kehityssuuntauksiin,

               —

               edistää kieltosopimuksen yleismaailmallisuutta rohkaisemalla valtioita, jotka eivät ole kieltosopimuksen sopimusvaltioita, liittymään siihen.

         2.   Tässä yhteydessä kieltojärjestön hankkeiden mukaiset toimet, joille unioni antaa tukea ja jotka ovat EU:n strategiaan sisältyvien toimenpiteiden mukaisia, ovat seuraavat:

      I hanke: Täytäntöönpano kansallisella tasolla, todentaminen ja yleismaailmallisuus

   Toimet:

               —

               sopimusvaltioiden tulliviranomaisille suunnattu alueellinen koulutuskurssi kieltosopimuksen siirtojärjestelyjen teknisistä näkökohdista

               —

               kansallisille viranomaisille ja sidosryhmille tarkoitettujen verkko-opetusvälineiden saattaminen ajan tasalle

               —

               tuki tietoisuuden lisäämiseen kieltosopimuksen kansallisesta täytäntöönpanosta tähtäävien suunnitelmien laatimiselle

               —

               kansallisten viranomaisten kansallisten täytäntöönpanovalmiuksien arviointi

               —

               mentorointiohjelma

               —

               oikeusalan työpaja Karibian alueen ja Keski-Amerikan sopimusvaltioille

               —

               kieltojärjestön teknisen sihteeristön tarkastajien ja asiantuntijoiden koulutukseen liittyvien voimavarojen kehittäminen

               —

               kieltojärjestön todentamisosaston tiedonhallintajärjestelmien nykyaikaistaminen

               —

               hallintoneuvoston edustajien sekä kehittyvän talouden sopimusvaltioista tulevien tarkkailijoiden vierailut kemiallisten aseiden hävittämislaitoksiin

               —

               Syyrian operaatiosta saatujen kokemusten hyödyntäminen

      II hanke: Kansainvälinen yhteistyö

   Toimet:

               —

               analyyttisten taitojen kehittämiskurssi

               —

               alan teollisuuteen kohdistetut tukitoimet

               —

               kemikaaliturvallisuutta koskevat työpajat

      III hanke: Tiede ja teknologia

   Toimet:

               —

               tietojenkäsittely kemian alalla kansainvälisen yhteistyön helpottamiseksi

               —

               tieteen ja teknologian kehityksen arviointi

               —

               kemian moninaiset käyttötavat: teknologian kehittymiseen liittyvien turvallisuusnäkökohtien ymmärtäminen

               —

               tuki kieltojärjestön neuvoa-antavan tieteellisen neuvottelukunnan väliaikaisille työryhmille

               —

               standardoitujen analyysimenetelmien kehittäminen biologisten toksiinien analysointia varten

      IV hanke: Sopimusvaltioiden valmius ehkäistä iskuja, joissa käytetään kemikaaleja, ja vastata tällaisiin iskuihin

   Toimet:

               —

               alueellinen koulutus avustus- ja suojautumistoimien alalla – Keski-Aasia

               —

               avun toimittamisen alueelliseen koordinointiin liittyvä harjoitus

               —

               avustus- ja suojautumistoimia koskevat alueelliset työpajat

               —

               suunnitteluharjoitukset

      V hanke: Yleismaailmallisuus ja kohdistetut tukitoimet

               —

               opetus- ja tukitoimivälineiden ja -materiaalin kääntäminen ja levittäminen

               —

               kieltojärjestöä esittelevän näyttelyn tuottaminen

               —

               nuoriin kohdistetut tukitoimet

               —

               yleismaailmallisuus – uusien valtioiden kieltosopimukseen liittymisen helpottaminen

               —

               tuki valtioista riippumattomien järjestöjen osallistumiselle kieltojärjestön toimintaan

               —

               tuki ”Fires”-dokumenttisarjan kehittämiselle ja mainostamiselle

      VI hanke: Afrikka-ohjelma

               —

               kansallisten viranomaisten ja sidosryhmien alueellinen foorumi

               —

               sopimusvaltioiden tulliviranomaisille suunnattu alueellinen koulutuskurssi kieltosopimuksen siirtojärjestelyjen teknisistä näkökohdista

               —

               kieltosopimusta koskevan opetus- ja tiedotusmateriaalin toimittaminen

               —

               synergia ja kumppanuus tehokasta täytäntöönpanoa varten

               —

               analyyttisten taitojen kehittämiskurssit

               —

               alan teollisuuteen kohdistetut tukitoimet

               —

               kemikaaliturvallisuus.

         Yksityiskohtainen kuvaus edellä tarkoitetuista unionin tukemista kieltojärjestön toimista on liitteessä.
   2 artikla
   1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
   2.   Edellä 1 artiklan 2 kohdassa tarkoitettujen hankkeiden teknisestä toteutuksesta vastaa kieltojärjestön tekninen sihteeristö, jäljempänä ’tekninen sihteeristö’. Se suorittaa tämän tehtävän korkean edustajan alaisuudessa ja valvonnassa. Tätä varten korkea edustaja sopii tarvittavista järjestelyistä teknisen sihteeristön kanssa.
   3 artikla
   1.   Rahoitusohje 1 artiklan 2 kohdassa tarkoitettujen hankkeiden toteuttamiselle on 2 528 069 euroa.
   2.   Edellä 1 kohdassa säädetyllä määrällä rahoitettavia menoja hallinnoidaan Euroopan unionin yleiseen talousarvioon sovellettavien menettelyjen ja sääntöjen mukaisesti.
   3.   Komissio valvoo 1 kohdassa tarkoitettujen menojen asianmukaista hallinnointia. Tätä varten se tekee teknisen sihteeristön kanssa rahoitussopimuksen. Tuossa sopimuksessa on määrättävä, että tekninen sihteeristö varmistaa unionin rahoitustuen näkyvyyden tavalla, joka vastaa sen suuruutta, ja määritettävä toimenpiteet synergian edistämiseksi ja päällekkäisten toimien välttämiseksi.
   4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian 17 päivän helmikuuta 2015 jälkeen. Komissio ilmoittaa neuvostolle rahoitussopimuksen tekemiseen liittyvistä mahdollisista vaikeuksista sekä sopimuksen tekopäivästä.
   4 artikla
   Korkea edustaja tiedottaa neuvostolle tämän päätöksen täytäntöönpanosta teknisen sihteeristön säännöllisesti laatimien raporttien perusteella. Korkean edustajan kertomukset ovat perusta neuvoston suorittamalle arvioinnille. Komissio antaa tietoja 1 artiklan 2 kohdassa tarkoitettujen hankkeiden rahoitukseen liittyvistä näkökohdista.
   5 artikla
   1.   Tämä päätös tulee voimaan päivänä, jona se hyväksytään.
   2.   Tämän päätöksen voimassaolo päättyy 36 kuukauden kuluttua 3 artiklan 3 kohdassa tarkoitetun rahoitussopimuksen tekopäivästä. Päätöksen voimassaolo päättyy kuitenkin kuuden kuukauden kuluttua sen voimaantulosta, jos rahoitussopimusta ei ole tehty siihen mennessä.

      Tehty Brysselissä 17 päivänä helmikuuta 2015.

            Neuvoston puolesta

            Puheenjohtaja

         J. REIRS

      (1)  Neuvoston yhteinen toiminta 2004/797/YUTP, 22 päivältä marraskuuta 2004, kemiallisten aseiden kieltojärjestön toimien tukemiseksi joukkotuhoaseiden leviämisen vastaisen EU:n strategian täytäntöönpanon puitteissa (EUVL L 349, 25.11.2004, s. 63).

      (2)  Neuvoston yhteinen toiminta 2005/913/YUTP, 12 päivältä joulukuuta 2005, kemiallisten aseiden kieltojärjestön toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 331, 17.12.2005, s. 34).

      (3)  Neuvoston yhteinen toiminta 2007/185/YUTP, 19 päivältä maaliskuuta 2007, kemiallisten aseiden kieltojärjestön toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 85, 27.3.2007, s. 10).

      (4)  Neuvoston päätös 2009/569/YUTP, tehty 27 päivänä heinäkuuta 2009, kemiallisten aseiden kieltojärjestön toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 197, 29.7.2009, s. 96).

      (5)  Neuvoston päätös 2012/166/YUTP, annettu 23 päivänä maaliskuuta 2012, kemiallisten aseiden kieltojärjestön (OPCW) toimien tukemisesta joukkotuhoaseiden leviämisen vastaisen EU:n strategian täytäntöönpanon yhteydessä (EUVL L 87, 24.3.2012, s. 49).

      LIITE

         Unionin tuki kieltojärjestön toimille joukkotuhoaseiden leviämisen vastaisen EU:n strategian täytäntöönpanon yhteydessä

         I hanke – Täytäntöönpano kansallisella tasolla ja todentaminen

         Tavoitteet

                  —

                  Parantaa sopimusvaltioiden valmiuksia täyttää kieltosopimuksen mukaiset velvoitteensa;

                  —

                  tukea kemiallisten aseiden leviämisen estämistä soveltamalla kieltosopimuksessa määrättyjä todentamis- ja täytäntöönpanotoimenpiteitä;

                  —

                  edistää kemiallisten aseiden varastojen ja tuotantolaitosten hävittämistä ja varmistaa se kieltosopimuksessa määrättyjen todentamistoimenpiteiden mukaisesti.

         Tarkoitukset

      Tarkoitus 1 (Täytäntöönpano kansallisella tasolla)

                  —

                  Sopimusvaltioilla on aiempaa paremmat valmiudet tehokkaaseen kansalliseen täytäntöönpanoon;

                  —

                  aiempaa useampi sopimusvaltio kykenee määrällisesti ja laadullisesti tehokkaaseen kansalliseen täytäntöönpanoon;

                  —

                  kansalliset viranomaiset ymmärtävät ja tiedostavat aiempaa paremmin kieltosopimukseen liittyviä asioita, mikä parantaa yhteistyötä ja tukea;

                  —

                  aiempaa useampi sopimusvaltio kykenee prosessoimaan ja laatimaan lainsäädäntöä sen myöhempää hyväksymistä varten;

                  —

                  tulliviranomaisten toiminta kemikaalien kaupan valvomiseksi ja seuraamiseksi on tehokasta.

            Tarkoitus 2 (Todentaminen)

                  —

                  Aiempaa tehokkaammat täyden palvelun koulutuskurssit kieltojärjestön tarkastajille ja asiantuntijoille;

                  —

                  kieltojärjestön todentamisosaston tiedonhallintajärjestelmän prosessit ja tietojen laatu parantuvat, ja kyetään käyttämään nykyaikaisia tietojenanalyysitekniikoita;

                  —

                  sopimusvaltiot kykenevät valvomaan edistymistä kemiallisten aseiden varastojen täydellisessä hävittämisessä sekä havaitsemaan ja käsittelemään hävittämiseen liittyviä ongelmia varhaisessa vaiheessa, ja ne luottavat paremmin siihen, että kemiallisten aseiden hallussapitäjät toteuttavat todellisia ja konkreettisia toimia niiden hävittämiseksi täydellisesti;

                  —

                  kieltojärjestön aiempaa parempi sopeutumiskyky Syyrian operaatiota vastaavissa tilanteissa tulevaisuudessa, todentamisjärjestelmän ja -toimien parantaminen sekä paremmat suhteet kansainvälisiin kumppanijärjestöihin.

         Tulokset

      Tulokset 1 (Täytäntöönpano kansallisella tasolla)

                  —

                  Tulliviranomaisilla on aiempaa paremmat tiedot ja parantunut kyky hoitaa luokiteltujen kemikaalien tuontiin ja vientiin liittyvät tehtävät tehokkaasti sekä koordinoida toimensa kansallisten viranomaisten kanssa.

                  —

                  Kansallisten viranomaisten henkilöstöllä ja asianomaisilla sidosryhmillä on käytettävissään asianmukaiset ja ajan tasalla olevat tiedot sähköisessä muodossa tehokasta oppimista varten.

                  —

                  Kansallisilla viranomaisilla on asianmukaiset välineet kansallisten toimien tehokkaan täytäntöönpanon suunnittelua varten.

                  —

                  Kansallisilla viranomaisilla on kattavat tiedot nykytilanteesta ja erityistarpeista, ja ne kehittävät tehokkaan kansallisen täytäntöönpanon suunnitteluvalmiuksiaan.

                  —

                  Mentoroiduilla sopimusvaltioilla on aiempaa paremmat valmiudet kansallista täytäntöönpanoa ja mentorisopimusvaltion kanssa tehtävää yhteistyötä varten.

                  —

                  Sopimusvaltioilla on aiempaa paremmat tiedot kieltosopimuksen mukaisten kansallisten velvoitteiden täyttämiseen liittyvää kansallista lainsäädäntöä koskevista asianmukaisista prosesseista.

            Tulokset 2 (Todentaminen)

                  —

                  Kieltojärjestön tarkastajien ja asiantuntijoiden asiantuntemus ja osaaminen luokkaan 1 kuuluvien kemikaalien käsittelyssä pidetään asianmukaisella tasolla.

                  —

                  Kieltojärjestön todentamisosaston tiedonhallintajärjestelmä vastaa nykyvaatimuksia, ja ilman yhteyttä olevat vanhat järjestelmät poistetaan käytöstä.

                  —

                  Sopimusvaltiot tuntevat aiempaa paremmin kemiallisten aseiden hävittämiseen liittyvät ongelmat ja tekniset vaikeudet ja luottavat aiempaa paremmin siihen, että kemiallisten aseiden varastojen täydelliseksi hävittämiseksi toteutetaan todellisia ja konkreettisia toimia.

                  —

                  Kieltojärjestöllä on aiempaa parempi ymmärrys Syyrian operaatiosta, se on arvioinut vaikutuksia kieltosopimusjärjestelmään ja hyödyntänyt saatuja kokemuksia sisäisissä menettelyissä ja käytännöissä.

         Toimet

      1.   Sopimusvaltioiden tulliviranomaisille suunnattu alueellinen koulutuskurssi kieltosopimuksen siirtojärjestelyjen teknisistä näkökohdista
      Tullivirkailijoille on annettu tukea yhteisen toiminnan 2005/913/YUTP, yhteisen toiminnan 2007/185/YUTP, päätöksen 2009/569/YUTP ja päätöksen 2012/166/YUTP nojalla. Saatujen kokemusten perusteella tullivirkailijoille koulutuskurssein suunnatut tukitoimet suoritetaan siten, että pyritään parantamaan luokiteltujen kemikaalien tuontia ja vientiä koskevien tietojen keruuta ja niiden toimittamista kansallisille viranomaisille. Koulutus sisältää demonstrointeja ja harjoituksia, joissa osallistujille annetaan henkilökohtaista käytännön ohjausta, ja siihen sisältyy kouluttajien kouluttamista. Koulutuksen järjestää täytäntöönpanon tukemisesta vastaava teknisen sihteeristön yksikkö ilmoituksista vastaavan yksikön teknisellä tuella Latinalaisen Amerikan ja Karibian alueella.
      2.   Kansallisille viranomaisille ja sidosryhmille tarkoitetun verkko-opetusvälineen saattaminen ajan tasalle
      Kansallisille viranomaisille ja sidosryhmille tarkoitetun verkko-opetusvälineen kehittämistä on tuettu päätöksen 2012/166/YUTP nojalla. Sopimusvaltiot ovat voineet käyttää verkko-opetusmoduuleja vuodesta 2013. Sen varmistamiseksi, että tiedot ja materiaali ovat ajankohtaisia ja hyödyllisiä, käyttäjien palaute ja suositukset arvioidaan ja löydöksiä hyödynnetään välineen ajan tasalle saattamiseksi ja parantamiseksi. Oletuksena on, että sopimusvaltiot hyödyntävät verkko-oppimista aiempaa laajemmin. Tekninen sihteeristö harkitsee verkko-oppimisesta pakollista joidenkin kieltojärjestön antamien koulutuskurssien kohdalla.
      3.   Tuki tietoisuuden lisäämiseen tähtäävien suunnitelmien laatimiselle
      Useiden maiden kansalliset viranomaiset ovat ilmoittaneet vaikeuksista, joita niillä on asianmukaisen yhteistyön tekemisessä ja tuen saamisessa joidenkin sidosryhmiin kuuluvien instituutioiden kanssa. Tämä johtuu pääasiassa siitä, että kieltosopimus, sen velvoitteet ja sopimusvaltioita koskevat sitoumukset tunnetaan puutteellisesti. Tietoisuuden lisäämiseen liittyvän tiedon, osaamisen ja kokemuksen puutteen vuoksi tietoisuuden lisäämiseen tähtäävät toimet jäävät usein tehottomiksi. Olemassa olevia tietoisuuden lisäämiseen tähtääviä suunnitelmia olisi kehitettävä ja parannettava, jotta ne olisivat aiempaa käytännöllisempiä ja hyödyllisempiä. Tietoisuuden lisäämiseen tähtäävien suunnitelmien olisi katettava koulutus- ja tukitoimet, julkaistavan materiaalin ja tietopakettien tuottaminen sekä toimintasuunnitelmaluonnosten laatiminen. Kansallisen ja alueellisen tason koulutus- ja tukitoimia varten laaditaan suuntaviivoja ja strategioita, ja pilottivaltiot käyttävät niitä lähtökohtana laatiessaan tietoisuuden lisäämiseen tähtääviä suunnitelmia omia valtioitaan varten. Pilottihankkeita toteutetaan kaikilla alueilla: Aasiassa, Latinalaisessa Amerikassa, Karibian alueen maissa, Afrikassa ja Itä-Euroopassa.
      4.   Kansallisten täytäntöönpanovalmiuksien arviointi
      Kansallisten viranomaisten olisi voitava panna kieltosopimus tehokkaasti täytäntöön. Eräät kansalliset viranomaiset tarvitsevat apua voidakseen suoriutua tästä tehtävästä tehokkaasti. Useat tekijät voivat vaikuttaa niiden suorituskykyyn. Jotta tekninen sihteeristö voisi antaa tukea ajoissa ja tehokkaasti, näiden viranomaisten kansalliset valmiudet on arvioitava niiden tarpeiden ymmärtämiseksi. Arviointiohjelmia toteutetaan kaikilla alueilla. Tekninen sihteeristö ja kukin kansallinen viranomainen suorittavat yhdessä valmiuksien arvioinnin. Teknisen sihteeristön asianomaiset osastot arvioivat valtion tilannetta kieltosopimuksen täytäntöönpanon osalta ennen valtioon tehtävää vierailua ja varsinaista arviointia. Vierailun aikana arviointiryhmä pitää kokouksia asiaan liittyvien virastojen kanssa ja kuulee niitä. Jokaisesta vierailusta laaditaan raportti, jossa esitetään tärkeimmät kehitysaskeleet ja valmiuksien kehittämistä koskeva toimintasuunnitelma.
      5.   Mentorointiohjelma
      Kansallisten viranomaisten mentorointiohjelman tarkoituksena on luoda kumppanuus kieltosopimuksen mukaisten velvoitteidensa täytäntöönpanossa edistyneemmän ja tehokkaamman kansallisen viranomaisen ja täytäntöönpanossa heikommin edistyneen kansallisen viranomaisen välille. Tämä tehostaa jälkimmäisen kansallisen viranomaisen toimintaa. Kieltojärjestö on toteuttanut ohjelmaa useita vuosia, ja se on osoittautunut erittäin hyödylliseksi. Mentorointiohjelmia toteutetaan Afrikassa, Aasiassa, Karibian alueen maissa ja Latinalaisessa Amerikassa.
      6.   Oikeusalan työpaja Karibian alueen ja Keski-Amerikan sopimusvaltioille
      Nämä työpajat ovat osa teknisen sihteeristön pyrkimyksiä nopeuttaa kansallisen täytäntöönpanolainsäädännön hyväksymistä Karibian alueen ja Keski-Amerikan sopimusvaltioissa. Tärkeimpänä tavoitteena on tarjota osallistuville sopimusvaltioille käytännön apua kieltosopimuksen kansalliseen täytäntöönpanoon liittyvissä oikeudellisissa asioissa. Työpajojen tavoitteena on lisäksi tukea sopimusvaltioita niiden viimeistellessä lakialoitteitaan ja antaa kutsutuille sopimusvaltioille mahdollisuus kuulla suoraan kieltojärjestön täytäntöönpanon tukemisesta vastaavan yksikön edustajia kansallisen täytäntöönpanolainsäädännön laatimisesta sekä muun oikeudellisen avun saamisesta, esimerkiksi toissijaisten määräysten ja sääntöjen laatimisen osalta.
      7.   Teknisen sihteeristön tarkastajien ja asiantuntijoiden koulutukseen liittyvien voimavarojen vahvistaminen
      Luokkaan 1 kuuluvien kemikaalien käsittelyä koskevat koulutuskurssit ovat yksi keskeinen keino ylläpitää kieltojärjestön asiantuntemuksen ja sen kokoaman osaamisen tasoa. Tiukkojen teknisten standardien noudattaminen on olennaisen tärkeää teknisen sihteeristön tarkastajille ja asiantuntijoille järjestettävien koulutuskurssien tehokkuuden ja kattavien palvelujen kannalta. Samaan aikaan sillä parannetaan kemikaali- ja bioturvallisuutta sekä valmiutta ehkäistä iskuja, joissa käytetään myrkyllisiä kemikaaleja, ja valmiutta vastata tällaisiin iskuihin. Toimeen kuuluu tarpeellisten laitteiden ja materiaalien hankinta, mikä tehostaa osallistuvien laboratorioiden toimintaa.
      8.   Kieltojärjestön todentamisosaston tiedonhallintajärjestelmien nykyaikaistaminen
      Kieltojärjestön todentamisosasto käyttää tällä hetkellä erilaisia vanhoja tietojärjestelmiä, joista osa on pitkälle räätälöityjä. Ne ovat tehokkaan tietojenkäsittelyn este.
      Näitä ovat:

                  —

                  ilman yhteyttä olevat järjestelmät,

                  —

                  vanhat järjestelmät, joissa ei ole uusimpia ominaisuuksia,

                  —

                  pitkälle räätälöidyt järjestelmät, joita ei ole mahdollista saattaa ajan tasalle nopeasti ja resurssitehokkaasti,

                  —

                  uudet toiminnot, kuten koko tekstin hakumahdollisuus ja digitaalinen tietojenkäsittely, puuttuvat,

                  —

                  ei mahdollisuutta käyttäjälähtöiseen työnkulun hallintajärjestelmään.

            Tämän toimen tavoitteena on nykyaikaistaa kieltojärjestön todentamisosaston tiedonhallintajärjestelmät korvaamalla nämä räätälöidyt järjestelmät yrityksille tarkoitetulla asiakirjahallintajärjestelmällä, joka vastaa nykyvaatimuksia. Tämän odotetaan tehostavan tietojenkäsittelyä, vähentävän manuaalista työtä, parantavan tietojen laatua ja lisäävän analyyttistä kykyä.
      9.   Hallintoneuvoston edustajien sekä kehittyvän talouden sopimusvaltioista tulevien tarkkailijoiden vierailut kemiallisten aseiden hävittämislaitoksiin
      Tähän mennessä on toteutettu kahdeksan vierailua – neljä Amerikan yhdysvaltoihin, kolme Venäjän federaatioon ja yksi Kiinaan (hylättyjen kemiallisten aseiden hävittämislaitokset) – jotka rahoitettiin yhteisen toiminnan 2007/185/YUTP, päätöksen 2009/569/YUTP ja päätöksen 2012/166/YUTP nojalla. Toistaiseksi toteutuneet vierailut ovat osoittautuneet hyödyllisiksi keinoiksi käsitellä kysymyksiä tai huolenaiheita, jotka koskevat kemiallisia aseita hallussaan pitävän sopimusvaltion ohjelmaa, jolla se pyrkii täyttämään velvoitteensa hävittää kemialliset aseensa. Kaikki sopimusvaltiot hyötyvät näistä vierailuista, jotka edistävät avoimuutta ja lisäävät luottamusta siihen, että jäljellä olevien kemiallisten aseiden täydellisessä hävittämisessä edistytään kieltosopimuksen määräysten mukaisesti ja teknisen sihteeristön todentamana. Hankkeen pitäisi kannustaa sopimusvaltioita osallistumaan laajemmin tällaisiin vierailuihin, samalla kun otetaan huomioon asianmukaiset taloudelliset kriteerit ja varmistetaan osallistujien asianmukainen vuorottelu.
      10.   Syyrian operaatiosta saatujen kokemusten hyödyntäminen
      Syyrian kemiallisten aseiden ohjelman lakkauttamista koskeva ohjelma on päättymässä, ja kieltojärjestö aikoo arvioida osallistumistaan tähän ainutlaatuiseen operaatioon. Lisäksi kieltojärjestö osallistuu jo Yhdistyneiden kansakuntien, jäljempänä ’YK’, aseriisuntatoimiston (UNODA) toteuttamaan kokemusten hyödyntämiseen, joka liittyy tutkimuksiin kemiallisten aseiden käytöstä Syyriassa vuonna 2013. Näin ollen monet YK:n tutkimuksista ja Syyrian kemiallisten aseiden hävittämistä koskevasta ohjelmasta saadut kokemukset olisi voitava määritellä vuoden 2014 kuluessa.
      Nämä kokemukset on otettava huomioon ja sisällytettävä kieltojärjestön menettelyihin ja toimiin. Jotta tämä tapahtuisi mahdollisimman tehokkaasti, ehdotetaan sellaisten työpajojen järjestämistä, joissa analysoidaan saatuja kokemuksia ja Syyriassa vuosina 2013 ja 2014 toteutettujen toimien vaikutuksia kieltojärjestöön. Näiden työpajojen tulokset sisällytetään kieltojärjestön tarkistettuihin menettelyihin ja tuleviin koulutusohjelmiin.

         II hanke – Kansainvälinen yhteistyö

         Tavoitteet

                  —

                  Tehostaa taloudellista ja teknologista kehitystä kansainvälisellä yhteistyöllä kemian alalla niiden toimien osalta, joiden tarkoituksia ei ole kielletty kieltosopimuksessa;

                  —

                  edistää kieltojärjestön tehtäviä ja kieltosopimuksen tavoitteita sopimusvaltioiden aktiivisemmalla osallistumisella kemian rauhanomaista käyttöä koskeviin kansainvälisiin yhteistyöaloitteisiin.

         Tarkoitukset

                  —

                  Parantaa kehittyvän talouden tai siirtymätalouden sopimusvaltioissa julkisesti rahoitettujen laboratorioiden kykyä panna kieltosopimus täytäntöön kemian rauhanomaisen käytön alalla;

                  —

                  avustaa kehittyvän talouden tai siirtymätalouden sopimusvaltioita parantamaan kemiallisten prosessien turvallisuusjohtamisen menettelyjä pienissä ja keskisuurissa kemian alan yrityksissä.

         Tulokset

                  —

                  Kehittyvän talouden tai siirtymätalouden sopimusvaltioiden julkisesti rahoitetuissa laboratorioissa tekninen osaaminen on parantunut sellaisten kemikaalien analysoinnissa, joilla on merkitystä kieltosopimuksen kansallisen täytäntöönpanon kannalta, ja kemian soveltamisessa rauhanomaisiin tarkoituksiin käyttäen nykyaikaisia analyysimenetelmiä, erityisesti kaasukromatografiaa (GC) ja kaasukromatografia-massaspektrometriä (GC/MS);

                  —

                  kehittyvän talouden tai siirtymätalouden sopimusvaltioiden pienten ja keskisuurten yritysten henkilöstön, kemianteollisuuden liittojen edustajien sekä kansallisten viranomaisten ja valtionhallinnon yksiköiden osaaminen ja ymmärtämys on parantunut prosessien turvallisuusjohtamista koskevien käytäntöjen osalta.

         Toimet

      1.   Analyyttisten taitojen kehittämiskurssit
      Kaksi viikkoa kestävien kurssien aikana osallistujat saavat teoriakoulutusta ja käytännön kokemusta kaasukromatografiasta (GC) ja kaasukromatografia-massaspektrometristä (GC/MS). Käsiteltäviin aiheisiin kuuluvat seuraavat: laitteisto, järjestelmän validointi ja optimointi, vianetsintä, ympäristönäytteiden valmistelu sekä kieltosopimuksessa tarkoitettujen kemikaalien analysointi GC- ja GC/MS-tekniikalla tällaisista näytteistä. Osallistujat saavat myös intensiivistä käytännön koulutusta sellaisten eri näytematriisien valmistelussa, joita on tarkoitus analysoida yhdisteet tunnistavilla detektoreilla varustetulla GC-laitteella sekä GC/MS-laitteella elektroni-iskuionisaatiomoodia ja kemiallista ionisaatiomoodia käyttäen. Osallistujille esitellään myös erilaisia uutto-, puhdistus- ja derivatisointimenetelmiä. Kurssit toteutetaan VERIFINin tuella; se on maineeltaan hyvä laitos, joka on valittu avoimella tarjousmenettelyllä ja jonka kanssa kieltojärjestö on tehnyt viiden vuoden sopimuksen.
      2.   Alan teollisuuteen kohdistetut tukitoimet – kemian alan turvallisuusjohtamista koskevat työpajat
      Nämä työpajat kestävät kaksi ja puoli päivää. Niissä käsitellään muun muassa kemian alan turvallisuus- ja suojautumiskysymyksiä, kemian alan johtamisstrategioita, kemiallisten prosessien turvallisuusjohtamista ja alan parhaita käytäntöjä sekä esitellään Responsible Care® -ohjelma.
      Avauskokouksessa luodaan myös yleiskatsaus kieltosopimukseen ja kansainvälisiin yhteistyöohjelmiin. Yhteistyö ja koordinointi varmistetaan tarvittaessa yhdessä muiden toimijoiden kanssa, joilla on kokemusta tältä alalta.
      Yksi työpaja koskee Pohjois-Afrikkaa, Lähi-itää ja Persianlahden osa-alueita, ja se pidetään arabian kielellä.

         III hanke – Tiede ja teknologia

         Tavoitteet

      Toimia niin, että kieltojärjestön pääjohtaja, jäljempänä ’pääjohtaja’, voi antaa neuvoja ja suosituksia sopimusvaltioiden konferenssille, kieltojärjestön hallintoneuvostolle tai sopimusvaltioille kieltosopimuksen kannalta merkityksellisillä tieteen ja teknologian aloilla.

         Tarkoitukset

                  —

                  Suunnan asettaminen kieltojärjestön tieteellisille ja teknologisille toimille neljännen ja viidennen tarkistuskonferenssin välistä aikaa varten;

                  —

                  toimia niin, että pääjohtaja voi antaa asiantuntija-apua kieltojärjestön päättäville elimille ja sopimusvaltioille kieltosopimuksen kannalta merkityksellisillä tieteen ja teknologian aloilla;

                  —

                  hyödyntää kieltojärjestön käytössä olevaa laajempaa tieteellisten asiantuntijoiden joukkoa ja aiempaa parempia mekanismeja, jotta pysyttäisiin ajan tasalla kemikaalien seurantateknologian ja tietotekniikan välineiden kehityksestä kemikaaleja koskevia tietoja sisältävien monimutkaisten tiedostojen analysointia varten;

                  —

                  rakentaa ja pitää yllä sellaisten muiden kuin teknisten sidosryhmien verkostoa, jotka voivat täydentää kieltojärjestön käytettävissä olevia tieteellisiä asiantuntijoita uuden tieteen ja teknologian kaikkien näkökohtien arvioinnissa, jotta saadaan täydellisempiä lausuntoja tieteestä ja teknologiasta ja niiden vaikutuksista;

                  —

                  toimia niin, että toksiineja voidaan analysoida muutamassa muualla kuin paikan päällä sijaitsevassa laboratoriossa kieltosopimuksen tukemiseksi.

         Tulokset

                  —

                  Kieltojärjestön käytössä oleva tieteellisen asiantuntemuksen verkosto laajenee, mikä parantaa nykyisiä tieteellisiä ja teknologisia seurantatoimia ja lisää kieltosopimuksen läsnäoloa ja näkyvyyttä tiedeyhteisössä.

                  —

                  Kehitetään ja pidetään yllä suhteita tieteelliseen asiantuntemukseen, joka liittyy kieltosopimuksen kannalta merkittäviin uusiin tieteellisiin ja teknologisiin kehitysaskeliin.

                  —

                  Luodaan mahdollisuuksia tuoda muita kuin teknisiä sidosryhmiä mukaan teknisten asiantuntijoiden kanssa tieteen ja teknologian kehityksestä käytävään rakentavaan keskusteluun, jotta voidaan arvioida turvallisuusvaikutuksia ja -riskejä.

                  —

                  Kieltojärjestön neuvoa-antava tieteellinen neuvottelukunta, jäljempänä ’neuvoa-antava tieteellinen neuvottelukunta’, on laatinut sopimusvaltioille neuvoja ja suosituksia kieltosopimuksen kannalta merkittävillä tieteen ja teknologian aloilla.

                  —

                  Tietoisuus kieltosopimuksen kannalta merkittävien toksiinien analysoinnin tarpeesta on lisääntynyt.

         Toimet

      1.   Tietojenkäsittely kemian alalla kansainvälisen yhteistyön helpottamiseksi
      Tämän toimen tavoitteena on luoda tutkijoiden työryhmä, joka yhdessä etsii, kokoaa ja analysoi tietoja, joihin liittyy ainutlaatuinen kemiallinen sormenjälki. Tavoitteena on koota yhteen eri aloilla toteutetusta rutiininomaisesta kemiallisesta seurannasta tietoja, joihin liittyy kemiallinen sormenjälki (esim. ilmakehän seuranta, ympäristönäytteet ja vesinäytteet). Tarkoituksena on saattaa yhteen maailman eri alueiden kemian ja tietotekniikan alan tieteenharjoittajat ja luoda keskus, jonka kautta tietoja voidaan levittää yhteistyökumppaneille maailmanlaajuisen ja alueellisen kemian visualisointia ja informatiivista analysointia varten. Tämän työn on tarkoitus helpottaa teknisen sihteeristön yhteistyötä tiedeyhteisön kanssa. Tärkein tulos tulee olemaan tietokeskus, joka kokoaa tiedot ja muuntaa ne formaattiin, joka on yhteensopiva yhteistyöhön osallistuvien tutkijoiden käyttämien analysointivälineiden kanssa. Keskus tulee sijaitsemaan yhdessä osallistuvista yliopistoista, ja se tukee osallistuvien tieteenharjoittajien verkostoa sekä kehittää sen valmiuksia, jotta se voi jatkaa toimintaansa täytäntöönpanokauden jälkeenkin.
      2.   Tieteen ja teknologian kehityksen arviointi
      Järjestetään asiantuntijatyöpajoja, joihin osallistuu neuvoa-antavan tieteellisen neuvottelukunnan jäseniä, Kansainvälisen puhtaan ja sovelletun kemian liiton asiantuntijoita ja muita asiantuntijoita, jotta voidaan arvioida tieteen ja teknologian nykyisen ja mahdollisen tulevan kehityksen vaikutuksia kieltosopimuksen täytäntöönpanoon.
      Tämä työ tukee neuvoa-antavan tieteellisen neuvottelukunnan raportin laatimista tieteen ja teknologian kehityksestä kieltosopimuksen neljättä tarkistuskonferenssia varten.
      Mahdollisuutta luoda kumppanuuksia muiden kansainvälisten järjestöjen kanssa tämän toimen toteuttamiseksi tutkitaan.
      3.   Kemian moninaiset käyttötavat: teknologian kehittymiseen liittyvien turvallisuusnäkökohtien ymmärtäminen
      Järjestetään työpajoja alueellisille osaamiskeskuksille ja yliopistojen laitoksille, jotka ovat tekemisissä joukkotuhoaseisiin liittyvien turvallisuuskysymysten kanssa. Tarkoituksena on auttaa niitä, joita teknologian kehittymisen vaikutukset koskevat, ymmärtämään prosessia, jossa teknologia keksitään, sitä kehitetään, sitä mukautetaan ja se otetaan käyttöön.
      Työpajoihin osallistuvat saavat tietoja ja taitoja seuraavilla aloilla:

                  —

                  lähentyvät tieteenalat (erityisesti kemia ja biologia, mutta myös muut alat), jotka mahdollistavat uusia teknologioita ja jotka voivat tuottaa sovelluksia ja lähestymistapoja teknologian kehittämiseen yleensä,

                  —

                  parhaat käytännöt teknologian seurantaa varten,

                  —

                  uusien ja muuttuvien teknologioiden riskien arviointi, ja

                  —

                  uusien teknologioiden mukauttaminen tehokkaan turvallisuusjohtamisen keskeisenä näkökohtana.

            Tämä työ tuo lisätietoa siitä, miten tiede ja teknologia tukevat monenvälistä turvallisuutta ja joukkotuhoaseita koskevien sopimusten tehokasta täytäntöönpanoa (esimerkkinä kieltosopimus).
      4.   Neuvoa-antavan tieteellisen neuvottelukunnan väliaikaiset työryhmät
      Järjestetään väliaikaisten työryhmien tukikokouksia, joiden ansiosta neuvoa-antava tieteellinen neuvottelukunta voi antaa pääjohtajalle erikoistuneita teknisiä lausuntoja kieltosopimuksen täytäntöönpanosta. Tämä puolestaan mahdollistaa sen, että pääjohtaja voi antaa päättäville elimille ja sopimusvaltioille neuvoja toimintapolitiikkaa koskevissa asioissa vankkojen tieteellisten lausuntojen pohjalta.
      5.   Standardoitujen analyysimenetelmien kehittäminen biologisten toksiinien analysointia varten
      Biologisia toksiineja säännellään biologisten aseiden kieltosopimuksen nojalla. Kaksi biologista toksiinia (risiini ja saksitoksiini) on merkitty myös kemiallisten aseiden kieltosopimuksen luetteloon kemiallisina aseina, ja niitä säännellään tiukasti. Myös muut biologiset toksiinit voivat kuulua kemiallisten aseiden kieltosopimuksen soveltamisalaan sen yleisten kriteerien mukaisesti, jotka koskevat toksiinien käytön kieltämistä sodankäynnissä.
      Biologisten aseiden kieltosopimus ei sisällä yhtä tiukkaa todentamisjärjestelmää kuin kemiallisten aseiden kieltosopimus. Kemiallisten aseiden kieltosopimuksen mukaan tarkastajat saavat ottaa näytteitä ja suorittaa analyyseja paikan päällä (jos mahdollista; usein ei mahdollista biologisten toksiinien osalta) tai lähettää näytteet muualla kuin paikan päällä sijaitseviin laboratorioihin. Muualla kuin paikan päällä sijaitsevissa laboratorioissa suoritettavat analyysit edellyttävät kehittyneitä analyysilaitteistoja ja -menetelmiä ja joko referenssiaineita tai -tietoja.
      Tätä hanketta varten kieltojärjestön laboratorio ja kumppanilaboratoriot

                  —

                  valmistavat tai hankkivat referenssiaineita

                  —

                  suorittavat kiertovuorottelutestejä (”round robin” -testit)

                  —

                  laativat ja validoivat suositeltuja toimintaohjeita biologisten toksiinien analysointia varten

                  —

                  kokoavat referenssitietoja kumppanilaboratorioista

                  —

                  jakavat suositeltuja toimintaohjeita ja referenssitietoja kumppanilaboratorioiden ja tiedeyhteisön kanssa

                  —

                  arvioivat analyysimenettelyjä ja testipakkauksia, joita voidaan käyttää paikan päällä päätettäessä muualla tehtävistä analyyseistä ja suojautumistarkoituksissa tarkastajia varten.

         IV hanke – Sopimusvaltioiden valmius ehkäistä iskuja, joissa käytetään kemikaaleja, ja vastata tällaisiin iskuihin

         Tavoitteet

      Edistää sopimusvaltioiden valmiuksien kehittämistä ehkäistäessä, valmistauduttaessa ja vastattaessa sellaisiin terrori-iskuihin, joissa käytetään kemiallisia aseita, ja parantaa niiden kykyä vastata avunpyyntöihin tapauksissa, joihin liittyy kemikaalien käyttö tai sillä uhkaaminen.

         Tarkoitukset

                  —

                  Lisätä sopimusvaltioiden tietoisuutta siitä, että on tärkeää toimittaa ajoissa ja täydellisinä ilmoitukset suojautumistarkoituksia koskevista kansallisista ohjelmista;

                  —

                  tehostaa sopimusvaltioiden toimia, joilla parannetaan kieltojärjestön valmiuksia vastata avunpyyntöihin;

                  —

                  rohkaista sopimusvaltioita edistämään alueellisten verkostojen luomista niiden alueilla tai osa-alueilla tarkoituksena parantaa niiden koordinoitua vastausta kemiallisin asein tehdyissä iskuissa;

                  —

                  rohkaista sopimusvaltioita osa-alueiden väliseen koordinointiin ja yhteistyöhön kemiallisissa hätätilanteissa;

                  —

                  kehittää sopimusvaltioiden valmiuksia levittää eteenpäin koulutuskursseilla saatuja tietoja ja taitoja;

                  —

                  harjoitella ja arvioida kemiallisten vaaratilanteiden ehkäisemistä sekä niihin valmistautumista ja vastaamista sekä lisätä tietoisuutta valmiustason parantamiseksi tarvittavista jatkotoimista;

                  —

                  harjoitella ja arvioida kansainvälisen yhteisön toimien koordinointia kemiallisten vaaratilanteiden ehkäisemisessä ja niihin vastaamisessa.

         Tulokset

                  —

                  On luotu edellytykset pelastustyöntekijöiden alueellisen verkoston muodostamiselle;

                  —

                  sopimusvaltiot ovat tietoisia siitä, että on tärkeää toimittaa ajoissa ja täydellisinä ilmoitukset suojautumistarkoituksia koskevista kansallisista ohjelmista;

                  —

                  sopimusvaltioilla on paremmat valmiudet tarjota apua kieltojärjestölle vastauksena avunpyyntöön;

                  —

                  sopimusvaltioiden tietoisuus tarpeesta edistää yhteistyötä kemiallisiin aseisiin liittyvissä hätätilanteissa iskun yhteydessä on lisääntynyt;

                  —

                  on perustettu Keski-Aasian sopimusvaltioiden kouluttajaryhmä, joka voi tukea kemiallisissa hätätilanteissa noudatettavaa toimintasuunnitelmaa kouluttamalla ensivaiheen pelastustyöntekijöitään;

                  —

                  osallisena olevien sopimusvaltioiden toimintasuunnitelmia myrkyllisiin kemikaaleihin liittyviä hätätilanteita varten on parannettu sisällyttämällä niihin osaamisen ja käytäntöjen siirto.

         Toimet

      1.   Alueellinen koulutus avustus- ja suojautumistoimien alalla
      Keski-Aasian sopimusvaltioille järjestetään kattava koulutuspaketti, joka sisältää avustus- ja suojautumistoimia koskevat perus- ja jatkokurssit. Kurssien jälkeen osallistujien taidot varmistetaan harjoituksessa, jossa he soveltavat omaksumiaan tietoja käytännössä. Tämä koulutuskokonaisuus parantaa selviytymiskykyä sekä kansallista ja alueellista valmiutta toimia tilanteissa, joihin liittyy myrkyllisten kemikaalien väärinkäyttöä. Koulutuksen saaneet alueen ensivaiheen pelastustyöntekijät voivat tämän jälkeen päästä kieltojärjestön rahoittamille kouluttajakursseille, mikä auttaa heitä levittämään hankittuja tietoja ja taitoja eteenpäin.
      2.   Avun toimittamisen alueelliseen koordinointiin liittyvä harjoitus
      Ehdotettu harjoitus on kieltosopimuksen X artiklan 7 kohdan mukaisesti jatkoa Argentiinassa lokakuussa 2013 järjestetylle avustustoimien koordinointia käsitelleelle työpajalle, ja sen tarkoituksena on testata avustusmekanismien toimivuutta kahden tai kolmen sellaisen Latinalaisen Amerikan alueen sopimusvaltion välillä, joilla on yhteinen raja; alueen muut sopimusvaltiot osallistuvat harjoitukseen erilaisin tehtävin.
      3.   Avustus- ja suojautumistoimia koskevat alueelliset työpajat
      Tälle toimelle on annettu tukea päätöksen 2009/569/YUTP ja päätöksen 2012/166/YUTP nojalla. Toimi on tarkoitettu foorumiksi johtajille ja suunnittelijoille, jotka vastaavat siviiliväestön suojelemisesta kemiallisilta aseilta tai joiden vastuulla olisi hätäavun toimittaminen kieltosopimuksen X artiklan mukaisesti. Työpajoissa annetaan tietoa X artiklan täytäntöönpanosta, kieltojärjestön toteuttamista kansallisista ja kansainvälisistä projekteista, alueellisista lähestymistavoista avustus- ja suojautumistoimiin sekä kemiallisiin aseisiin ja muihin myrkyllisiin kemikaaleihin liittyvien avustus- ja suojautumistoimien haasteista ja uusista mahdollisuuksista. Lisäksi tarkoituksena on edistää keskustelua ja analyysiä useista avustus- ja suojautumistoimiin liittyvistä kysymyksistä, joita ovat etenkin kieltosopimuksen X artiklan mukaiset sopimusvaltioiden oikeudet ja velvollisuudet, suojautumisohjelmia koskevat ilmoitukset sekä heikkouksien ja ongelma-alueiden analysointi. Ne antavat myös yleiskuvan avustus- ja suojautumistoimista kyseisellä alueella. Osallistujat pitävät esitelmiä jakaakseen kokemuksia ja ajatuksia avustus- ja suojautumistoimista ja pelastustoimista uhkatilanteissa, joihin liittyy myrkyllisten kemikaalien väärinkäyttöä. Kohdealueita ovat Latinalainen Amerikka ja Aasia.
      4.   Suunnitteluharjoitukset
      Tälle toimelle on annettu tukea päätöksen 2009/569/YUTP ja päätöksen 2012/166/YUTP nojalla. Kaavaillut suunnitteluharjoitukset ovat jatkoa Indonesiassa elokuussa 2013 järjestetylle suunnitteluharjoitukselle (rahoitus päätöksen 2012/166/YUTP nojalla), josta saatuja kokemuksia nyt hyödynnetään. Yksi harjoituksen tuloksista on suunnitteluharjoitusmoduuli, jota voidaan käyttää valmiuksien kehittämiseksi muilla alueilla. Harjoituksissa tarkastellaan hallitustenvälistä päätöksentekoa ja edistetään tietojenvaihtoa ja avustustoimia asiaankuuluvien kansallisten ja kansainvälisten järjestöjen välillä sellaisen iskun, jossa käytetään myrkyllisiä kemikaaleja, riskien ja vaikutusten lieventämiseksi. Hanke täydentää kieltojärjestön muita ohjelmia, erityisesti kieltosopimuksen X artiklan mukaisia avustus- ja suojautumistoimia koskevia ohjelmia, kieltojärjestön tukea sopimusvaltioille niiden hyväksyessä kansallisia täytäntöönpanotoimenpiteitä ja hanketta, jossa kieltojärjestö toimii foorumina kemianlaitosten turvallisuuden tehostamiseksi (rahoitus päätöksen 2012/166/YUTP nojalla). Kieltosopimuksen X artiklan mukaisesti sopimusvaltiot voivat saada kieltojärjestöltä asiantuntijaneuvoja ja -apua liittyen niiden valmiuksien kehittämiseen ja parantamiseen kemiallisilta aseilta suojautumiseksi.

         Hanke V – Yleismaailmallisuus ja kohdistetut tukitoimet

         Tavoitteet

                  —

                  Kannustaa niitä valtioita, jotka eivät ole kieltosopimuksen sopimusvaltioita, ymmärtämään paremmin kieltosopimukseen liittymisen ja kieltojärjestön toimintaan osallistumisen hyödyt;

                  —

                  lisätä tietoisuutta kieltojärjestöstä ja kieltosopimuksesta erityisesti suuren yleisön ja tiettyjen opetusalan kohderyhmien, kuten toisen asteen ja korkea-asteen kemian ja kemiantekniikan opiskelijoiden ja opettajien, keskuudessa.

         Tarkoitukset

                  —

                  Lisätä tietoisuutta ja tietoa kieltojärjestöstä ja kieltosopimuksesta opiskelijoiden ja opettajien sekä tarvittaessa muiden ryhmien keskuudessa;

                  —

                  lisätä kieltojärjestön näkyvyyttä ja selittää sen toimintaa suurelle yleisölle;

                  —

                  parantaa keinoja levittää tietoa mahdollisimman suurelle yleisölle, erityisesti niille, jotka eivät ole asiantuntijoita tai tekemisissä tekniikan kanssa;

                  —

                  lisätä tietoisuutta kieltojärjestöstä ja kieltosopimuksesta nuorten keskuudessa tietyissä valtioissa tai tietyillä alueilla;

                  —

                  saada valtiot, jotka eivät ole kieltosopimuksen sopimusvaltioita, lisäämään osallistumistaan kieltojärjestön toimiin ja ymmärtämään kieltosopimus ja sen hyödyt paremmin;

                  —

                  laajentaa yhteydenpitoa sidosryhmiin kieltojärjestön käsittelemissä asiakysymyksissä institutionaalisen siirtymäkauden aikana.

         Tulokset

                  —

                  Kansallisten, alueellisten ja kansainvälisten yhdistysten tuottamaa opetusmateriaalia levitetään, ja kouluissa ja yliopistoissa käytetään tätä opetusmateriaalia;

                  —

                  monissa eri tapahtumissa ympäri maailmaa kiertävän näyttelyn ansiosta julkinen sitoutuminen kieltojärjestöön ja kieltosopimukseen yleistyy;

                  —

                  tiettyjen valtioiden tai alueiden nuoret osallistuvat aiempaa enemmän kieltojärjestön toimintaan; sosiaalisen median välineitä kehitetään, ja kieltojärjestön kumppanit käyttävät niitä;

                  —

                  uusien sopimusvaltioiden lukumäärä kasvaa huomattavasti;

                  —

                  kansalaisyhteiskunta osallistuu enemmän kieltojärjestön päätöksentekoon, ja sillä on mahdollisuus esittää mielipiteensä asiakysymyksistä suoraan valtuuskunnille sopimusvaltioiden konferenssin erityisistunnoissa;

                  —

                  dokumenttiaineistoa, kuten kieltojärjestön moneen käyttötarkoitukseen soveltuva esittelyvideo, on saatavilla levitystä ja suuren yleisön tietoisuuden lisäämistä varten.

         Toimet

      1.   Opetus- ja tukitoimivälineiden ja -materiaalin kääntäminen ja levittäminen
      Vuosina 2013 ja 2014 tekninen sihteeristö (rahoitus osittain päätöksen 2012/166/YUTP nojalla) tuotti useita opetus- ja tukitoimivälineitä englannin kielellä. Jotta erilaiset sidosryhmät mahdollisimman monessa sopimusvaltiossa voisivat käyttää tätä materiaalia, se on käännettävä kieltojärjestön viidelle muulle viralliselle kielelle ja muille laajalti puhutuille kielille. Käännettyä aineistoa olisi myös levitettävä laajalti.
      2.   Kieltojärjestöä esittelevän näyttelyn tuottaminen
      Tuotetaan kieltojärjestöä ja kieltosopimusta esittelevä ammattimainen näyttely asiaan liittyviä kokouksia, konferensseja ym. varten yhteistyössä tiede- ja rauhanmuseoiden kanssa. Kieltojärjestö on jo tehnyt yhteistyötä Nobelin rauhankeskuksen, Haagissa sijaitsevan MUSEON-museon ja muiden kanssa, mutta tässä hankkeessa tuotetaan ammattimaisesti suunniteltu näyttely, jota kieltojärjestö voi tarvittaessa käyttää uudelleen.
      3.   Nuoriin kohdistetut tukitoimet
      Järjestetään nuorille (15–25-vuotiaille) työpajoja sekä kieltojärjestöä ja kieltosopimusta koskevan tietämyksen lisäämiseksi että nuorten mielenkiinnon herättämiseksi alan kansainvälisiä työpaikkoja kohtaan. Tämä kattaa henkilökohtaiset työpajat ja sosiaalisen median välineiden kehittämisen alueellisten kumppaneiden ja yliopistojen käyttöön.
      4.   Yleismaailmallisuus – uusien valtioiden kieltosopimukseen liittymisen helpottaminen
      Yleismaailmallisuutta koskeva työohjelma sisältää räätälöidyn lähestymistavan, valtiokohtaisen joustavan formaatin (track 1.5–2.0 -diplomatia), osallistumaan kutsumisen ja tukitoimet, monenväliset kumppanuudet, kieltojärjestön toiminnan sponsoroinnin kieltojärjestön päämajassa tai muualla, valtiokohtaiset seminaarit, alueellisen lähestymistavan, track 2.0 -diplomatiaan kuuluvat tapahtumat, tietokannan valtioiden yhteydenottoja varten ja koordinoinnin kehittämisen.
      5.   Tuki valtioista riippumattomien järjestöjen osallistumiselle kieltojärjestön toimintaan
      Kieltojärjestön konferensseihin ilmoittautuneiden ja osallistuneiden valtioista riippumattomien järjestöjen lukumäärä on kasvanut tasaisesti ja merkittävästi vuodesta 2008 saavuttaen huippunsa huhtikuussa 2013, jolloin pidettyyn kolmanteen tarkistuskonferenssin hyväksyttiin osallistujiksi 70 kaikkia alueita edustavaa valtioista riippumatonta järjestöä. Lisäksi valtioista riippumattomat järjestöt osallistuivat ensimmäistä kertaa aktiivisesti kieltojärjestön konferensseihin kolmannessa tarkistuskonferenssissa ja sopimusvaltioiden 18. konferenssissa, joissa niillä oli mahdollisuus esittää mielipiteensä valtuuskunnille erityisistunnoissa. Tällä ehdotuksella tuetaan kehittyvän talouden ja siirtymätalouden valtioista olevien valtioista riippumattomien järjestöjen edustajien matka- ja majoituskuluja, jotta he voisivat osallistua kaikkiin sopimusvaltioiden konferensseihin vuosina 2015 ja 2016.
      6.   Tuki ”Fires”-dokumenttisarjan kehittämiselle ja mainostamiselle
      Kieltojärjestön mediaviestinnästä ja yhteiskuntasuhteista vastaava yksikkö on kehittänyt Fires-hanketta. Se on tuottanut neljä 5–20 minuutin pituista jaksoa, mukaan lukien ensimmäinen jakso A Teacher's Mission, johon neuvoa-antavan tieteellisen neuvottelukunnan koulutuksen ja tukitoimien väliaikainen työryhmä oli erittäin tyytyväinen ja jota se piti tehokkaana opetusvälineenä. Viimeisin jakso, Ich Liebe Dich, on herättänyt vielä enemmän sidosryhmien kiinnostusta hanketta kohtaan, ja useista sopimusvaltioista on tarjottu aineellista tukea ja yhteistyötä tulevien jaksojen tuottamiseen. Unionin rahoitus takaa ainakin kolmen muun jakson tuottamisen.

         VI hanke – Afrikka-ohjelma

         Tavoite

      Parantaa afrikkalaisten sopimusvaltioiden valmiuksia täyttää kieltosopimuksen mukaiset velvoitteensa.

         Tarkoitukset

      Tarkoitus 1 (Täytäntöönpano kansallisella tasolla)

                  —

                  Parantaa afrikkalaisten sopimusvaltioiden valmiuksia kansallisen täytäntöönpanon tehostamiseksi;

                  —

                  lisätä niiden afrikkalaisten sopimusvaltioiden lukumäärää, jotka kykenevät määrällisesti ja laadullisesti tehokkaaseen kansalliseen täytäntöönpanoon;

                  —

                  lisätä afrikkalaisten sopimusvaltioiden kansallisten viranomaisten ymmärrystä ja tietoisuutta kieltosopimukseen liittyvistä asioista yhteistyön ja tuen parantamiseksi;

                  —

                  tehostaa tulliviranomaisten toimintaa kemikaalien kaupan valvomiseksi ja seuraamiseksi;

                  —

                  tehostaa virastojen välistä yhteistyötä kieltosopimuksen tehokkaan kansallisen täytäntöönpanon tukemiseksi kansallisen viranomaisen johdolla.

            Tarkoitus 2 (Kemian rauhanomainen käyttö)

                  —

                  Edistää Afrikan kehittyvän talouden ja siirtymätalouden sopimusvaltioissa julkisesti rahoitettujen laboratorioiden kykyä panna kieltosopimus täytäntöön kemian rauhanomaisen käytön alalla;

                  —

                  edistää Afrikan kehittyvän talouden ja siirtymätalouden sopimusvaltioissa kemiallisten prosessien turvallisuusjohtamista pienissä ja keskisuurissa kemian alan yrityksissä.

         Tulokset

      Tulokset 1 (Täytäntöönpano kansallisella tasolla)

                  —

                  Asianomaiset sidosryhmät ymmärtävät ja tiedostavat aiempaa paremmin kieltosopimuksen, ja ne ovat tehostaneet toimintaansa ja osallistumistaan kansallisiin täytäntöönpanotoimiin.

                  —

                  Afrikkalaisten sopimusvaltioiden tulliviranomaisilla on aiempaa paremmat tiedot ja parantunut kyky hoitaa luokiteltujen kemikaalien tuontiin ja vientiin liittyviä tehtäviä sekä koordinoida toimensa kansallisten viranomaisten kanssa.

                  —

                  Asianomaisilla sidosryhmillä on käytettävissään asianmukaiset ja ajantasaiset tiedot tehokasta oppimista varten.

                  —

                  Mahdolliset kieltosopimuksen täytäntöönpanoa tukevat sidosryhmien virastot ja elimet ovat sopineet lyhyen aikavälin ohjelmasta niiden välisen synergian luomiseksi.

            Tulokset 2 (Kemian rauhanomainen käyttö)

                  —

                  Afrikkalaisissa sopimusvaltioissa olevat julkisesti rahoitetut laboratoriot ovat parantaneet teknistä pätevyyttään analysoida kieltosopimuksen kansallisen täytäntöönpanon kannalta merkittäviä kemikaaleja ja soveltaa kemiaa rauhanomaisiin tarkoituksiin käyttäen nykyaikaisia analyysimenetelmiä, erityisesti kaasukromatografiaa (GC) ja kaasukromatografia-massaspektrometriä (GC/MS).

                  —

                  Afrikkalaisten sopimusvaltioiden pienten ja keskisuurten yritysten henkilöstön, kemianteollisuuden liittojen edustajien sekä kansallisten viranomaisten ja valtionhallinnon yksiköiden osaaminen ja ymmärtämys on parantunut prosessien turvallisuusjohtamista koskevien käytäntöjen osalta.

         Toimet

      1.   Kansallisten viranomaisten ja sidosryhmien alueellinen foorumi
      Kansallisilla viranomaisilla on erityinen ja tärkeä tehtävä ja vastuu tehokkaan täytäntöönpanon kannalta. Niiden on luotava erittäin tiivis ja hyvä yhteistyö asiaan liittyvien muiden sidosryhmien kanssa valtiotasolla ja pidettävä sitä yllä. Yhteistyö ei ole aina tehokasta, koska siinä on edelleen puutteita eivätkä osapuolet aina ymmärrä toisiaan riittävän hyvin. Ehdotetun alueellisen foorumin tarkoituksena on saattaa yhteen tärkeimmät sidosryhmät ja kansallisten viranomaisten edustajat, jotta he voisivat tavata toisiaan, tutustua toisiinsa ja ymmärtää toisiaan paremmin. Se tarjoaa myös hyvän tilaisuuden jakaa tehokkaaseen yhteistyöhön liittyviä kokemuksia, mielipiteitä ja huolenaiheita. Tätä ehdotetaan pilottihankkeeksi Afrikan alueelle.
      2.   Sopimusvaltioiden tulliviranomaisille suunnattu alueellinen koulutuskurssi kieltosopimuksen siirtojärjestelyjen teknisistä näkökohdista
      Tullivirkailijoille on annettu tukea yhteisen toiminnan 2005/913/YUTP, yhteisen toiminnan 2007/185/YUTP, päätöksen 2009/569/YUTP ja päätöksen 2012/166/YUTP nojalla. Saatujen kokemusten perusteella tullivirkailijoille koulutuskurssein suunnatut tukitoimet suoritetaan siten, että pyritään parantamaan luokiteltujen kemikaalien tuontia ja vientiä koskevien tietojen keruuta ja niiden toimittamista kansallisille viranomaisille. Koulutus sisältää demonstrointeja ja harjoituksia, joissa osallistujille annetaan henkilökohtaista käytännön ohjausta, ja siihen sisältyy kouluttajien kouluttamista. Koulutuksen järjestää täytäntöönpanon tukemisesta vastaava teknisen sihteeristön yksikkö ilmoituksista vastaavan yksikön teknisellä tuella Afrikan alueella.
      3.   Kieltosopimusta koskevan opetus- ja tiedotusmateriaalin toimittaminen
      Kieltosopimusta koskevan ymmärtämyksen ja tietoisuuden lisäämiseksi laaditaan tiedotusmateriaalia ja toimitetaan se afrikkalaisten sopimusvaltioiden yliopistojen kemian osastojen kirjastoihin asianmukaisten kansallisten viranomaisten kautta. Ensimmäisessä vaiheessa toimen tavoitteena on tiedottaminen, mutta toisessa vaiheessa on tarkoitus sisällyttää kieltosopimus yliopistojen opetusohjelmaan. Tätä ehdotetaan pilottihankkeeksi Afrikan alueelle.
      4.   Synergia ja kumppanuus tehokasta täytäntöönpanoa varten
      Toimen tavoitteena on edistää mahdollisten sidosryhmien virastojen ja elinten osallistumista kieltosopimuksen täytäntöönpanon tukemiseen. Näitä toimijoita ovat alueelliset ja osa-alueelliset sotilasalan koulutuslaitokset, tullialan koulutuslaitokset, asiaan liittyvät laboratoriot, akateemiset laitokset, valtioista riippumattomat järjestöt ja paikallisen yhteisön järjestöt. Yhteistyötä kehitetään ja toteutetaan sen jälkeen, kun hankkeen pilottina toimiva sopimusvaltio on määritetty. Afrikan alueelle ehdotetaan pilottihanketta, johon kuuluu pilottina toimivan kansallisen viranomaisen järjestämä monialainen kansallinen tapahtuma kaikille tärkeimmille sidosryhmään kuuluville virastoille, elimille ja laitoksille, jotka kansallisen toimeksiantonsa nojalla osallistuvat kieltosopimuksen kansalliseen täytäntöönpanoon.
      5.   Analyyttisten taitojen kehittämiskurssit
      Kaksi viikkoa kestävien kurssien aikana osallistujat saavat teoriakoulutusta ja käytännön kokemusta kaasukromatografiasta (GC) ja kaasukromatografia-massaspektrometristä (GC/MS). Käsiteltäviin aiheisiin kuuluvat seuraavat: laitteisto, järjestelmän validointi ja optimointi, vianetsintä, ympäristönäytteiden valmistelu sekä kieltosopimuksessa tarkoitettujen kemikaalien analysointi GC- ja GC/MS-tekniikalla tällaisista näytteistä. Osallistujat saavat myös intensiivistä käytännön koulutusta sellaisten eri näytematriisien valmistelussa, joita on tarkoitus analysoida yhdisteet tunnistavilla detektoreilla varustetulla GC-laitteella sekä GC/MS-laitteella elektroni-iskuionisaatiomoodia ja kemiallista ionisaatiomoodia käyttäen. Osallistujille esitellään myös erilaisia uutto-, puhdistus- ja derivatisointimenetelmiä. Kurssi toteutetaan VERIFINin tuella; se on maineeltaan hyvä laitos, joka on valittu avoimella tarjousmenettelyllä ja jonka kanssa kieltojärjestö on tehnyt viiden vuoden sopimuksen.
      6.   Alan teollisuuteen kohdistuvat tukitoimet – kieltosopimusta ja kemiallisten prosessien turvallisuutta koskevat työpajat
      Nämä työpajat kestävät kaksi ja puoli päivää. Niissä käsitellään muun muassa kemian alan turvallisuus- ja suojautumiskysymyksiä, kemian alan johtamisstrategioita, kemiallisten prosessien turvallisuusjohtamista ja alan parhaita käytäntöjä sekä esitellään Responsible Care® -ohjelma.
      Avauskokouksessa luodaan myös yleiskatsaus kieltosopimukseen ja kansainvälisiin yhteistyöohjelmiin.


title: 2010/744/EU: Euroopan parlamentin ja neuvoston päätös, annettu 24 päivänä marraskuuta 2010 , Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2009/026 NL/Noord Holland and Utrecht Division 18, Alankomaat)

text:
               4.12.2010

               FI

               Euroopan unionin virallinen lehti

               L 318/41

         EUROOPAN PARLAMENTIN JA NEUVOSTON PÄÄTÖS,
   annettu 24 päivänä marraskuuta 2010,
   Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2009/026 NL/Noord Holland and Utrecht Division 18, Alankomaat)
   (2010/744/EU)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen (1) ja erityisesti sen 28 kohdan,
   ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006 (2) ja erityisesti sen 12 artiklan 3 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan globalisaatiorahasto, jäljempänä ’EGR’, on perustettu lisätuen tarjoamiseksi globalisaatiosta johtuvien maailmankaupan huomattavien rakenteellisten muutosten vuoksi työttömiksi jääneille työntekijöille ja heidän auttamisekseen työelämään uudelleen integroitumisessa.

               (2)

               EGR:n toimialaa laajennettiin niin, että 1 päivästä toukokuuta 2009 alkaen toimitettujen hakemusten johdosta tukea voidaan myöntää myös työntekijöille, jotka ovat tulleet vähennetyiksi maailmanlaajuisen rahoitus- ja talouskriisin välittömänä seurauksena.

               (3)

               Toukokuun 17 päivänä 2006 tehdyn toimielinten sopimuksen mukaisesti EGR:n varoja voidaan ottaa käyttöön vuosittain enintään 500 miljoonaa euroa.

               (4)

               Alankomaat esitti 30 päivänä joulukuuta 2009 hakemuksen EGR:n varojen käyttöönottamiseksi työntekijävähennysten vuoksi, jotka on toteutettu kahdella vierekkäisellä NUTS II -alueella Noord Hollandissa (NL32) ja Utrechtissa (NL31), NACE Rev. 2:n kaksinumerotason 18 (painaminen ja tallenteiden jäljentäminen) piirissä toimivissa 79 yrityksessä; hakemusta täydennettiin lisätiedoin 6 päivään toukokuuta 2010 asti. Hakemus on asetuksen (EY) N:o 1927/200610 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 2 266 625 euroa.

               (5)

               Tämän vuoksi EGR:stä olisi otettava käyttöön varoja rahoitustuen antamiseksi Alankomaiden hakemuksen perusteella,

         OVAT HYVÄKSYNEET TÄMÄN PÄÄTÖKSEN:
   1 artikla
   Euroopan globalisaatiorahastosta otetaan käyttöön 2 266 625 euroa maksusitoumusmäärärahoina ja maksumäärärahoina osana varainhoitovuotta 2010 koskevaa Euroopan unionin yleistä talousarviota.
   2 artikla
   Tämä päätös julkaistaan Euroopan unionin virallisessa lehdessä.

      Tehty Strasbourgissa 24 päivänä marraskuuta 2010.

            Euroopan parlamentin puolesta

            Puhemies

         J. BUZEK

            Neuvoston puolesta

            Puheenjohtaja

         O. CHASTEL

      (1)  EUVL C 139, 14.6.2006, s. 1.

      (2)  EUVL L 406, 30.12.2006, s. 1.


Avis juridique important

|

31995D0445

95/445/EY: Neuvoston päätös, tehty 30 päivänä lokakuuta 1995, Euroopan talousyhteisön ja Brasilian liittotasavallan välisen yhteistyötä koskevan puitesopimuksen tekemisestä

Virallinen lehti nro L 262 , 01/11/1995 s. 0053 - 0053

NEUVOSTON PÄÄTÖS,tehty 30 päivänä lokakuuta 1995,Euroopan talousyhteisön ja Brasilian liittotasavallan välisen yhteistyötä koskevan puitesopimuksen tekemisestä (95/445/EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 113 ja 130 y artiklan yhdessä 228 artiklan 2 kohdan ensimmäisen virkkeen ja 3 kohdan ensimmäisen alakohdan kanssa,ottaa huomioon komission ehdotuksen (1),ottaa huomioon Euroopan parlamentin lausunnon (2),sekä katsoo, ettäperustamissopimuksen 130 u artiklan nojalla yhteisön politiikka kehitysyhteistyön alalla edistää kehitysmaiden kestävää taloudellista ja sosiaalista kehitystä, niiden sopusointuista ja asteittaista yhdentymistä maailmantalouteen ja köyhyyden torjuntaa näissä maissa, jatoteuttaakseen tavoitteensa ulkosuhteiden alalla yhteisön olisi hyväksyttävä Brasilian liittotasavallan kanssa tehtävä yhteistyötä koskeva puitesopimus,ON PÄÄTTÄNYT SEURAAVAA:1 artikla Hyväksytään yhteisön puolesta Euroopan talousyhteisön ja Brasilian liittotasavallan välinen yhteistyötä koskeva puitesopimus.Sopimuksen teksti on tämän päätöksen liitteenä (3).2 artikla Neuvoston puheenjohtaja suorittaa yhteisön puolesta sopimuksen 33 artiklassa määrätyn tiedoksiannon (4).3 artikla Komissio, jolla on apunaan jäsenvaltioiden edustajia, edustaa yhteisöä sopimuksen 29 artiklalla perustetussa sekakomiteassa.4 artikla Tämä päätös julkaistaan Euroopan yhteisöjen virallisessa lehdessä.Tehty Brysselissä 30 päivänä lokakuuta 1995.Neuvoston puolestaJ. SOLANAPuheenjohtaja(1) EYVL N:o C 163, 30.6.1992, s. 11(2) EYVL N:o C 337, 21.12.1992, s. 237(3) Sopimuksen 29 päivänä kesäkuuta 1992 allekirjoitettu teksti on todistusvoimainen ainoastaan englannin-, espanjan-, hollannin-, italian-, kreikan-, portugalin-, ranskan-, saksan- ja tanskankielisenä. Suomenkielinen käännös julkaistaan pian tiedoksi C-sarjassa.(4) Neuvoston pääsihteeristö huolehtii sopimuksen voimaantulopäivän julkaisemisesta Euroopan yhteisöjen virallisessa lehdessä.


Avis juridique important

|

31974D0122

74/122/ETY: Neuvoston päätös, tehty 18 päivänä helmikuuta 1974, talouspoliittisen komitean perustamisesta

Virallinen lehti nro L 063 , 05/03/1974 s. 0021 - 0022 Suomenk. erityispainos Alue 10 Nide 1 s. 0011  Ruotsink. erityispainos Alue 10 Nide 1 s. 0011  Kreikank. erityispainos: Luku 10 Nide 1 s. 0059  Espanjank. erityispainos: Luku 10 Nide 1 s. 0056  Portugalink. erityispainos: Luku 10 Nide 1 s. 0056

NEUVOSTON PÄÄTÖS,tehty 18 päivänä helmikuuta 1974,talouspoliittisen komitean perustamisesta (71/122/ETY)EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 145 artiklan,ottaa huomioon komission luonnoksen,ottaa huomioon edustajakokouksen lausunnon,ottaa huomioon talous- ja sosiaalikomitean lausunnonsekä katsoo, ettälyhyen aikavälin talouspolitiikan yhdenmukaistamisessa on otettava huomioon yhteisesti määrätyt keskipitkän aikavälin talouspoliittiset tavoitteet,budjettipolitiikka kuuluisi ottaa yleisen talouspolitiikan yhteyteen,tämän vuoksi kolmen eri komitean toimiminen yleisen talouspolitiikan alalla haittaa talouspolitiikkojen yhdenmukaistamista ja on usein aiheuttanut ristiriitaisuuksia vastuualueissa ja kaksinkertaista työtä, jatästä johtuen olisi lyhytaikaista politiikkaa käsittelevä komitea, budjettipolitiikkaa käsittelevä komitea ja keskipitkän aikavälin politiikkaa käsittelevä komitea sulautettava yhdeksi talouspoliittiseksi komiteaksi,ON PÄÄTTÄNYT SEURAAVAA:1 artiklaPerustetaan talouspoliittinen komitea, jäljempänä «komitea», edistämään jäsenvaltioiden lyhyen ja pitkän aikavälin talouspolitiikkojen yhdenmukaistamista.2 artiklaKomitea ottaa kaikki tehtävät, jotka tähän asti ovat kuuluneet jäsenvaltioiden lyhyen aikavälin politiikkojen yhdenmukaistamisesta 9 maaliskuuta 1960 tehdyllä neuvoston päätöksellä () perustetulle lyhyen aikavälin politiikkaa käsittelevälle komitealle, jäsenvaltioiden asianomaisten hallinnollisten yksiköiden välisestä yhteistyöstä budjettipolitiikan alalla 8 toukokuuta 1964 tehdyllä neuvoston päätöksellä () perustetulle budjettipolitiikkaa käsittelevälle komitealle ja keskipitkän aikavälin talouspolitiikkaa käsittelevän komitean muodostamisesta 15 huhtikuuta 1964 tehdyllä neuvoston päätöksellä () perustetulle keskipitkän aikavälin talouspoliittiselle komitealle. Erityisesti komitea: P edistää yleisten talouspolitiikkojen yhdenmukaistamista, P tarkastelee ja vertailee jäsenvaltioiden budjettipolitiikkoja ja niiden täytäntöönpanoa, P valmistelee kaiken mahdollisen tiedon perusteella Euroopan talousyhteisön jäsenvaltioiden talouspolitiikkojen lähentämisen toteuttamisesta korkealla tasolla 18 päivänä helmikuuta 1974 tehdyn neuvoston päätöksen () 6 artiklassa määrätyn esisuunnitelman keskipitkän aikavälin talouspoliittiseksi ohjelmaksi, P seuraa jäsenvaltioiden keskipitkän aikavälin talouspolitiikkoja ja tarkastelee niiden yhteensopivuutta edellä mainittuun ohjelmaan, P analysoi taloudellista kehitystä löytääkseen syyt kaikkiin poikkeamiin ohjelmasta.3 artiklaKomitea muodostuu komission neljästä edustajasta ja kunkin jäsenvaltion neljästä edustajasta. Jäsenvaltioiden nimitettävät komitean jäsenet on valittava henkilöistä, jotka maassaan osallistuvat lyhyen ja keskipitkän aikavälin talouspolitiikan luomiseen.4 artiklaNeuvosto tai komissio voi pyytää komitean lausuntoa. Lisäksi komitea antaa lausuntoja tai esittää mietintöjä omasta aloitteestaan aina, kun se arvioi sen tehtävänsä moitteettoman täyttämisen kannalta tarpeelliseksi.5 artiklaKomitea voi kokoontua rajoitetussa kokoonpanossa käsittelemään lyhyen aikavälin politiikan, budjettipolitiikan tai keskipitkän aikavälin politiikan erityisongelmia.6 artiklaKomitea on päätösvaltainen vasta, kun jokaisesta valtuuskunnasta on vähintään yksi jäsen läsnä.7 artiklaKomitea valitsee työvaliokuntansa, joka muodostuu puheenjohtajasta ja kolmesta varapuheenjohtajasta, jotka valitaan kahdeksi vuodeksi; toimikautta ei voi uudistaa ja ensimmäinen toimikausi alkaa 1 päivänä maaliskuuta 1974. Komitea vahvistaa työjärjestyksensä.Komissio huolehtii komitean sihteeristötehtävistä.8 artiklaKumotaan P jäsenvaltioiden lyhyen aikavälin politiikkojen yhdenmukaistamisesta 9 maaliskuuta 1960 tehty neuvoston päätös, P keskipitkän aikavälin talouspolitiikkaa käsittelevän komitean muodostamisesta 15 huhtikuuta 1964 tehty neuvoston päätös, P jäsenvaltioiden asianomaisten hallinnollisten yksiköiden välisestä yhteistyöstä budjettipolitiikan alalla 8 toukokuuta 1964 tehty neuvoston päätös.Tehty Brysselissä 18 päivänä helmikuuta 1974.Neuvoston puolestaPuheenjohtajaH. SCHMIDT() EYVL N:o 31, 9.5.1960, s. 764/60() EYVL N:o 64, 22.4.1964, s. 1031/64() EYVL N:o 77, 21.5.1964, s. 1205/64() EYVL N:o 63, 5.3.1974, s. 16


Tärkeä oikeudellinen huomautus

|

32004D0250

2004/250/EY: Neuvoston päätös, tehty 11 päivänä maaliskuuta 2004, komission uuden jäsenen nimittämisestä

Virallinen lehti nro L 079 , 17/03/2004 s. 0026 - 0026

Neuvoston päätös,tehty 11 päivänä maaliskuuta 2004,komission uuden jäsenen nimittämisestä(2004/250/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 215 artiklan toisen kohdan,sekä katsoo seuraavaa:Anna DIAMANTOPOULOU on eronnut tehtävistään komission jäsenenä 10 päivänä maaliskuuta 2004, joten hänen tilalleen olisi nimitettävä uusi jäsen jäljellä olevaksi toimikaudeksi,ON PÄÄTTÄNYT SEURAAVAA:1 artiklaStavros DIMAS nimitetään komission jäseneksi toimikaudeksi, joka alkaa 11 päivänä maaliskuuta 2004 ja päättyy 31 päivänä lokakuuta 2004.2 artiklaTämä päätös tulee voimaan 11 päivänä maaliskuuta 2004.3 artiklaTämä päätös julkaistaan Euroopan unionin virallisessa lehdessä.Tehty Brysselissä 11 päivänä maaliskuuta 2004.Neuvoston puolestaPuheenjohtajaM. Harney


title: Neuvoston päätös 2011/424/YUTP, annettu 18 päivänä heinäkuuta 2011 , Euroopan unionin erityisedustajan nimittämisestä Välimeren eteläpuoliselle alueelle

text:
               19.7.2011

               FI

               Euroopan unionin virallinen lehti

               L 188/24

         NEUVOSTON PÄÄTÖS 2011/424/YUTP,
   annettu 18 päivänä heinäkuuta 2011,
   Euroopan unionin erityisedustajan nimittämisestä Välimeren eteläpuoliselle alueelle
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan, 31 artiklan 2 kohdan ja 33 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Arabimaiden viimeaikaiset tapahtumat edellyttävät Euroopan unionilta vahvistettua ja kokonaisvaltaista tapaa, jolla se vastaa näihin tapahtumiin.

               (2)

               Eurooppa-neuvosto antoi 4 päivänä helmikuuta ja 11 päivänä maaliskuuta 2011 julkilausumat sekä 24 ja 25 päivänä maaliskuuta 2011 päätelmät, joissa ilmaistiin, että unioni aikoo tukea kaikkia toimenpiteitä sen eteläisen naapurialueen demokraattisen muutoksen edistämiseksi ja kehittää uuden kumppanuuden alueen kanssa.

               (3)

               Neuvosto antoi 21 päivänä helmikuuta 2011 päätelmät tapahtumista eteläisellä naapurialueella ja 20 päivänä kesäkuuta 2011 päätelmät Euroopan naapuruuspolitiikasta, ja se ilmaisi niissä tyytyväisyytensä unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, ehdotukseen Euroopan unionin erityisedustajan nimittämisestä Välimeren eteläpuoliselle alueelle.

               (4)

               Korkea edustaja ja Euroopan komissio ovat esittäneet 8 päivänä maaliskuuta ja 25 päivänä toukokuuta 2011 antamissaan tiedonannoissa ehdotukset demokratiaan ja yhteiseen vaurauteen tähtäävästä kumppanuudesta ja uudesta lähestymistavasta kumppanuuteen unionin naapureiden kanssa Euroopan naapuruuspolitiikan puitteissa.

               (5)

               Unionin diplomatiaa alueen maissa olisi tehostettava, jotta tuetaan hallittua siirtymistä kestävään demokratiaan sekä ihmisoikeuksia ja oikeusvaltioperiaatetta.

               (6)

               Sen vuoksi olisi nimitettävä Euroopan unionin erityisedustaja, jäljempänä ’erityisedustaja’, Välimeren eteläpuoliselle alueelle.

               (7)

               Erityisedustaja toteuttaa toimeksiantonsa olosuhteissa, jotka voivat huonontua ja jotka voisivat haitata Euroopan unionista tehdyn sopimuksen 21 artiklassa määriteltyjen unionin ulkoisen toiminnan tavoitteiden toteuttamista,

         ON HYVÄKSYNYT TÄMÄN PÄÄTÖKSEN:
   1 artikla
   Nimittäminen
   Nimitetään Bernardino LEÓN Euroopan unionin erityisedustajaksi, jäljempänä ’erityisedustaja’, Välimeren eteläpuoliselle alueelle 30 päivään kesäkuuta 2012 saakka. Erityisedustajan toimeksianto voi päättyä aikaisemmin, jos neuvosto korkean edustajan ehdotuksesta niin päättää.
   2 artikla
   Poliittiset tavoitteet
   Erityisedustajan toimeksianto perustuu unionin eteläistä naapurialuetta koskevan politiikan tavoitteisiin, jotka on vahvistettu Eurooppa-neuvoston 4 päivänä helmikuuta ja 11 päivänä maaliskuuta 2011 antamissa julkilausumissa ja 24 ja 25 päivänä maaliskuuta 2011 antamissa päätelmissä sekä neuvoston 21 päivänä helmikuuta ja 20 päivänä kesäkuuta 2011 antamissa päätelmissä, ottaen huomioon korkean edustajan ja komission 8 päivänä maaliskuuta ja 25 päivänä toukokuuta 2011 antamissa tiedonannoissa esittämät ehdotukset.
   Nämä tavoitteet ovat seuraavat:

               a)

               tehostetaan unionin poliittista vuoropuhelua kumppanuuden edistämiseksi ja suhteiden laajentamiseksi Välimeren eteläpuolisen alueen maiden kanssa;

               b)

               tuetaan tapaa, jolla unioni vastaa Välimeren eteläpuolisen alueen maiden tapahtumiin, ja erityisesti demokratian vahvistamista ja instituutioiden muodostamista, oikeusvaltion periaatetta, hyvää hallintotapaa, ihmisoikeuksien kunnioittamista ja perusvapauksia, rauhaa ja alueellista yhteistyötä, myös Euroopan naapuruuspolitiikan ja Välimeren unionin avulla;

               c)

               lisätään Euroopan unionin tehokkuutta, läsnäoloa ja näkyvyyttä alueella ja asianmukaisilla kansainvälisillä foorumeilla. Luodaan tiiviit koordinointisuhteet asiaan liittyviin paikallisiin kumppaneihin sekä kansainvälisiin ja alueellisiin järjestöihin, kuten Afrikan unioniin, Arabiliittoon, Islamilaisten maiden järjestöön, Persianlahden arabimaiden yhteistyöneuvostoon ja Yhdistyneisiin kansakuntiin.

         3 artikla
   Toimeksianto
   Näiden poliittisten tavoitteiden saavuttamiseksi erityisedustajan toimeksiantona on

               a)

               vahvistaa unionin poliittista roolia kokonaisuudessaan Välimeren eteläpuolisen alueen maiden osalta erityisesti vahvistamalla vuoropuhelua hallitusten ja kansainvälisten järjestöjen sekä kansalaisyhteiskunnan ja muiden merkittävien keskustelukumppaneiden kanssa ja edistämällä kumppaneiden tietoisuutta unionin lähestymistavoista;

               b)

               säilyttää tiiviit suhteet kaikkiin alueen demokraattiseen muutosprosessiin osallistuvien osapuolten kanssa, edistää tilanteen vakauttamista ja sovinnon saavuttamista paikallista omaehtoisuutta kunnioittaen sekä edistää kriisinhallintaa ja -ehkäisyä;

               c)

               edistää alueeseen kohdistuvien unionin ja jäsenvaltioiden politiikkojen ja toiminnan parempaa yhtenäisyyttä, johdonmukaisuutta ja koordinointia;

               d)

               vaikuttaa koordinoinnin tehostamiseen kansainvälisten kumppaneiden ja järjestöjen kanssa; koordinoiden toimet komission kanssa avustaa korkeaa edustajaa osallistumalla Välimeren eteläpuolisen alueen maiden työryhmän työskentelyyn;

               e)

               osallistuu unionin ihmisoikeuspolitiikan, mukaan lukien ihmisoikeuksia koskevat unionin suuntaviivat, erityisesti lapsia aseellisten selkkauksien yhteydessä koskevat unionin suuntaviivat, ja naisiin kohdistuvan väkivallan ja kaikkien naisiin kohdistuvien syrjintämuotojen torjunnasta annetut unionin suuntaviivat sekä naisia, rauhaa ja turvallisuutta koskeva unionin politiikka, toteuttamiseen alueella, myös seuraamalla kehitystä ja raportoimalla siitä sekä laatimalla tältä osin suosituksia.

         4 artikla
   Toimeksiannon toteuttaminen
   1.   Erityisedustaja vastaa toimeksiannon toteuttamisesta korkean edustajan alaisuudessa.
   2.   Poliittisten ja turvallisuusasioiden komitea ylläpitää erityisiä suhteita erityisedustajaan ja toimii erityisedustajan ensisijaisena yhteytenä neuvostoon. Poliittisten ja turvallisuusasioiden komitea huolehtii erityisedustajan strategisesta ja poliittisesta ohjauksesta tämän toimeksiannon puitteissa, sanotun kuitenkaan rajoittamatta korkean edustajan toimivaltaa.
   3.   Erityisedustaja koordinoi toimensa tiiviisti Euroopan ulkosuhdehallinnon kanssa.
   5 artikla
   Rahoitus
   1.   Erityisedustajan toimeksiantoon liittyviin menoihin tarkoitettu rahoitusohje 30 päivään kesäkuuta 2012 saakka on 855 000 euroa.
   2.   Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
   3.   Erityisedustajan ja komission välillä tehdään sopimus menojen hallinnoinnista. Erityisedustaja on tilivelvollinen komissiolle kaikista menoista.
   6 artikla
   Avustajaryhmän perustaminen ja kokoonpano
   1.   Erityisedustaja vastaa avustajaryhmän muodostamisesta toimeksiantonsa ja siihen varattujen käytettävissä olevien taloudellisten resurssien asettamissa rajoissa. Avustajaryhmällä on oltava asiantuntemusta toimeksiantoon kuuluvissa poliittisissa erityiskysymyksissä. Erityisedustajan on viipymättä ilmoitettava neuvostolle ja komissiolle avustajaryhmän kulloinenkin kokoonpano.
   2.   Jäsenvaltiot, unionin toimielimet ja Euroopan ulkosuhdehallinto voivat esittää, että henkilöstöä lähetetään työskentelemään erityisedustajan kanssa. Tällaisen lähetetyn henkilöstön palkat maksaa asianomainen jäsenvaltio, asianomainen unionin toimielin tai Euroopan ulkosuhdehallinto. Erityisedustajaa voivat avustaa myös jäsenvaltioiden unionin toimielimiin tai Euroopan ulkosuhdehallintoon lähettämät asiantuntijat. Sopimuspohjaisen kansainvälisen henkilöstön jäsenten on oltava jäsenvaltioiden kansalaisia.
   3.   Kaikki lähetetyt työntekijät pysyvät hallinnollisesti asianomaisen lähettävän jäsenvaltion, unionin toimielimen tai Euroopan ulkosuhdehallinnon alaisina, ja he suorittavat tehtävänsä ja toimivat erityisedustajan toimeksiannon toteuttamista edistävällä tavalla.
   7 artikla
   Erityisedustajan ja hänen henkilöstönsä erioikeudet ja vapaudet
   Erityisedustajan ja hänen henkilöstönsä tehtävän loppuun saattamisen ja sujuvan suorittamisen edellyttämistä erioikeuksista, vapauksista ja muista takuista sovitaan tilanteen mukaan yhdessä vastaanottajapuolen tai vastaanottajapuolien kanssa. Jäsenvaltiot ja komissio antavat tätä varten kaiken tarvittavan tuen.
   8 artikla
   EU:n turvallisuusluokiteltujen tietojen turvaaminen
   Erityisedustajan ja hänen avustajaryhmänsä on noudatettava turvallisuussäännöistä EU:n turvallisuusluokiteltujen tietojen suojaamiseksi 31 päivänä maaliskuuta 2011 tehdyssä neuvoston päätöksessä 2011/292/EY (1) vahvistettuja turvallisuutta koskevia periaatteita ja vähimmäisvaatimuksia.
   9 artikla
   Tiedonsaanti ja logistiikkatuki
   1.   Jäsenvaltiot, komissio ja neuvoston pääsihteeristö varmistavat, että erityisedustaja saa käyttöönsä kaikki olennaiset tiedot.
   2.   Unionin edustustot ja jäsenvaltiot antavat tarvittaessa logistiikkatukea alueella.
   10 artikla
   Turvallisuus
   Erityisedustaja toteuttaa Euroopan unionista tehdyn sopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa ja vastuullaan olevan maantieteellisen alueen turvallisuustilanteen mukaisesti suoraan hänen alaisuudessaan olevan koko henkilöstön turvallisuuden edistämiseksi, erityisesti:

               a)

               laatimalla operaatiokohtaisen turvallisuussuunnitelman, joka käsittää henkilöstön turvalliseen siirtymiseen operaatioalueelle ja sen sisällä ja turvallisuutta vaarantavien tilanteiden hallintaan sovellettavat operaatiokohtaiset fyysiset, organisatoriset ja menettelyä koskevat turvallisuustoimenpiteet sekä valmiussuunnitelman ja operaation evakuointisuunnitelman;

               b)

               varmistamalla, että unionin ulkopuolelle lähetetyllä koko henkilöstöllä on operaatioalueen olosuhteiden edellyttämä korkean riskin kattava vakuutussuoja;

               c)

               varmistamalla, että kaikille unionin ulkopuolelle lähetetyille erityisedustajan avustajaryhmän jäsenille, myös paikalta palvelukseen otetulle henkilöstölle, annetaan joko ennen operaatioalueelle saapumista tai heti saapumisen yhteydessä operaatioalueelle annettuun riskiluokitukseen perustuva asianmukainen turvallisuuskoulutus;

               d)

               varmistamalla, että kaikki säännöllisten turvallisuusarviointien pohjalta annetut suositukset pannaan täytäntöön, ja antamalla väliraportin ja toimeksiannon toteuttamista koskevan selvityksen yhteydessä neuvostolle, korkealle edustajalle ja komissiolle kirjallisia raportteja suositusten täytäntöönpanosta ja muista turvallisuusasioista.

         11 artikla
   Raportointi
   Erityisedustaja raportoi säännöllisin väliajoin suullisesti ja kirjallisesti poliittisten ja turvallisuusasioiden komitealle sekä korkealle edustajalle. Erityisedustaja raportoi tarvittaessa myös neuvoston työryhmille. Säännöllisesti toimitettavat kirjalliset raportit jaetaan COREU-verkoston kautta. Erityisedustaja voi poliittisten ja turvallisuusasioiden komitean tai korkean edustajan suosituksesta antaa selvityksiä ulkoasiainneuvostolle.
   12 artikla
   Toimien yhteensovittaminen
   1.   Erityisedustaja edistää unionin toimien yleistä poliittista yhteensovittamista ja auttaa varmistamaan, että kentällä käytetään kaikkia unionin ja jäsenvaltioiden välineitä johdonmukaisella tavalla unionin poliittisten tavoitteiden saavuttamiseksi. Erityisedustajan toimet sovitetaan tilanteen mukaan yhteen jäsenvaltioiden, komission ja alueella toimivien muiden Euroopan unionin erityisedustajien, mukaan lukien Lähi-idän rauhanprosessiin nimitetty erityisedustaja, toimien kanssa. Erityisedustaja tiedottaa säännöllisesti toiminnastaan jäsenvaltioiden ja unionin edustustoille.
   2.   Paikan päällä on pidettävä yllä läheisiä suhteita unionin ja jäsenvaltioiden edustustojen päälliköihin, jotka pyrkivät parhaalla mahdollisella tavalla avustamaan erityisedustajaa toimeksiannon toteuttamisessa. Erityisedustajan on myös pidettävä yhteyttä muihin paikan päällä oleviin kansainvälisiin ja alueellisiin toimijoihin.
   13 artikla
   Uudelleentarkastelu
   Tämän päätöksen täytäntöönpanoa ja sen johdonmukaisuutta unionin samalla alueella toteuttamien muiden toimien kanssa tarkastellaan säännöllisesti uudelleen. Erityisedustaja esittää neuvostolle, korkealle edustajalle ja Euroopan komissiolle toimeksiannossa saavutettua edistymistä koskevan kertomuksen tammikuun 2012 loppuun mennessä ja kattavan kertomuksen toimeksiannon toteuttamisesta toimeksiannon päättyessä.
   14 artikla
   Voimaantulo
   Tämä päätös tulee voimaan päivänä, jona se hyväksytään.

      Tehty Brysselissä 18 päivänä heinäkuuta 2011.

            Neuvoston puolesta

            Puheenjohtaja

         C. ASHTON

      (1)  EUVL L 141, 27.5.2011, s. 17.


Euroopan parlamentin päätös parlamenttien välisistä suhteista vastaavien valtuuskuntien sekä parlamentaarisissa sekavaliokunnissa ja yhteistyövaliokunnissa olevien valtuuskuntien lukumäärästä


title: 2007/622/EY,Euratom: Neuvoston päätös, tehty 26 päivänä syyskuuta 2007 , Euroopan talous- ja sosiaalikomitean italialaisen jäsenen nimeämisestä ja päätösten 2006/524/EY, Euratom ja 2006/651/EY, Euratom muuttamisesta

text:
               28.9.2007

               FI

               Euroopan unionin virallinen lehti

               L 253/39

      NEUVOSTON PÄÄTÖS,
   tehty 26 päivänä syyskuuta 2007,
   Euroopan talous- ja sosiaalikomitean italialaisen jäsenen nimeämisestä ja päätösten 2006/524/EY, Euratom ja 2006/651/EY, Euratom muuttamisesta
   (2007/622/EY, Euratom)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 259 artiklan,
   ottaa huomioon Euroopan atomienergiayhteisön perustamissopimuksen ja erityisesti sen 167 artiklan,
   ottaa huomioon Italian hallituksen esittämän ehdokkaan,
   on saanut komission lausunnon,
   sekä katsoo seuraavaa:

               (1)

               Neuvosto on Euroopan talous- ja sosiaalikomitean tšekkiläisten, saksalaisten, virolaisten, espanjalaisten, ranskalaisten, italialaisten, latvialaisten, liettualaisten, luxemburgilaisten, unkarilaisten, maltalaisten, itävaltalaisten, slovenialaisten ja slovakialaisten jäsenten nimeämisestä 11 päivänä heinäkuuta 2006 tehdyllä päätöksellä 2006/524/EY, Euratom (1) sekä Euroopan talous- ja sosiaalikomitean belgialaisten, kreikkalaisten, irlantilaisten, kyproslaisten, alankomaalaisten, puolalaisten, portugalilaisten, suomalaisten, ruotsalaisten ja brittiläisten jäsenten sekä kahden italialaisen jäsenen nimeämisestä 15 päivänä syyskuuta 2006 tehdyllä päätöksellä 2006/651/EY, Euratom (2) nimennyt Euroopan talous- ja sosiaalikomitean italialaiset jäsenet 21 päivänä syyskuuta 2006 alkavaksi ja 20 päivänä syyskuuta 2010 päättyväksi kaudeksi.

               (2)

               Euroopan talous- ja sosiaalikomiteassa on vapautunut italialaisen jäsenen paikka Paolo NICOLETTIn erottua,

         ON PÄÄTTÄNYT SEURAAVAA:
   1 artikla
   Nimetään Marco FELISATI Euroopan talous- ja sosiaalikomitean jäseneksi Paolo NICOLETTIn tilalle tämän jäljellä olevaksi toimikaudeksi eli 20 päivään syyskuuta 2010.
   2 artikla
   Tämä päätös tulee voimaan päivänä, jona se tehdään.

      Tehty Brysselissä 26 päivänä syyskuuta 2007.

            Neuvoston puolesta

            Puheenjohtaja

         J. SILVA

      (1)  EUVL L 207, 28.7.2006, s. 30.

      (2)  EUVL L 269, 28.9.2006, s. 13.


title: 2005/837/EY,Euratom: Neuvoston päätös, tehty  21 päivänä marraskuuta 2005 , Euroopan talous- ja sosiaalikomitean jäsenen nimeämisestä

text:
               29.11.2005

               FI

               Euroopan unionin virallinen lehti

               L 312/58

      NEUVOSTON PÄÄTÖS,
   tehty 21 päivänä marraskuuta 2005,
   Euroopan talous- ja sosiaalikomitean jäsenen nimeämisestä
   (2005/837/EY, Euratom)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 259 artiklan,
   ottaa huomioon Euroopan atomienergiayhteisön perustamissopimuksen ja erityisesti sen 167 artiklan,
   ottaa huomioon talous- ja sosiaalikomitean jäsenten nimeämisestä 21 päivänä syyskuuta 2002 alkavaksi ja 20 päivänä syyskuuta 2006 päättyväksi toimikaudeksi 17 päivänä syyskuuta 2002 tehdyn neuvoston päätöksen 2002/758/EY, Euratom (1),
   sekä katsoo, että komiteassa on vapautunut jäsenen paikka Sheila RITCHIEn erottua,
   ottaa huomioon Yhdistyneen kuningaskunnan hallituksen esittämän ehdokkaan,
   sekä saatuaan Euroopan komission lausunnon,
   ON PÄÄTTÄNYT SEURAAVAA:
   1 artikla
   Nimetään Kenneth FRASER Euroopan talous- ja sosiaalikomitean jäseneksi Sheila RITCHIEn tilalle tämän jäljellä olevaksi toimikaudeksi eli 20 päivään syyskuuta 2006.
   2 artikla
   Tämä päätös julkaistaan Euroopan unionin virallisessa lehdessä.
   Se tulee voimaan päivänä, jona se tehdään.

      Tehty Brysselissä 21 päivänä marraskuuta 2005.

            Neuvoston puolesta

            Puheenjohtaja

         J. STRAW

      (1)  EYVL L 253, 21.9.2002, s. 9.


title: 2006/575/EY: Komission päätös, tehty 17 päivänä elokuuta 2006 , eläinten terveyden ja hyvinvoinnin alan tietotekniseen tukeen ja tiedotustoimiin vuonna 2006 liittyvien kustannusten rahoittamisesta

text:
               23.8.2006

               FI

               Euroopan unionin virallinen lehti

               L 229/5

      KOMISSION PÄÄTÖS,
   tehty 17 päivänä elokuuta 2006,
   eläinten terveyden ja hyvinvoinnin alan tietotekniseen tukeen ja tiedotustoimiin vuonna 2006 liittyvien kustannusten rahoittamisesta
   (2006/575/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 17, 37 ja 37 a artiklan,
   sekä katsoo seuraavaa:

               (1)

               Traces-järjestelmän käyttöönotosta ja päätöksen 92/486/ETY muuttamisesta 30 päivänä maaliskuuta 2004 tehdyn komission päätöksen 2004/292/EY (2) mukaan jäsenvaltioiden osallistuminen järjestelmään on pakollista 31 päivästä joulukuuta 2004 alkaen. Olisi otettava huomioon kustannukset, jotka liittyvät eläinlääkintäalan lainsäädännön muuttumisen edellyttämään järjestelmän ajan tasalle saattamiseen ja Traces-järjestelmän kehittämiseen erityisesti riskinhallinnan osalta. Traces-järjestelmän toimintaympäristön käytettävyyteen ja käyttövarmuuteen liittyvien teknisten edellytysten ja turvallisuusvaatimusten vuoksi on myös tarpeen hankkia atk-laitteita ja perustaa vain tämän järjestelmän valvontaan ja ylläpitoon keskittyvä ryhmä. Lisäksi järjestelmän päivittäinen käyttö edellyttää logistista tukea, jota parannetaan saatujen kokemusten perusteella. Yhteisön rahoitusosuus perustuu päätöksen 90/424/ETY 37 ja 37 a artiklaan.

               (2)

               Ilmoitusjärjestelmä, joka on perustettu eläintaudeista ilmoittamisesta yhteisössä 21 päivänä joulukuuta 1982 annetun neuvoston direktiivin 82/894/ETY (3) nojalla ja josta säädetään direktiivin 82/894/ETY mukaisen eläintaudeista ilmoittamisen kooditetusta muodosta ja koodeista 1 päivänä maaliskuuta 2005 tehdyssä komission päätöksessä 2005/176/EY (4), on pidettävä teknisesti ajan tasalla. Yhteisön rahoitusosuus perustuu päätöksen 90/424/ETY 37 artiklaan.

               (3)

               Ainoastaan eläinten terveyden ja hyvinvoinnin alan tietotekniseen tukeen ja tiedotustoimiin vuonna 2005 liittyvien kustannusten rahoittamisesta 5 päivänä elokuuta 2005 tehdyssä komission päätöksessä 2005/607/EY (5) säädetty paikannusjärjestelmää koskevia vaatimuksia käsittelevä tutkimus on aloitettu. Sen vuoksi on tarpeen suunnata määrärahat uudelleen satelliittipaikannusteknologian käyttöä eläinten suojelun parantamiseksi käsittelevään tutkimukseen eläinten suojelusta kuljetuksen ja siihen liittyvien toimenpiteiden aikana sekä direktiivien 64/432/ETY ja 93/119/ETY ja asetuksen (EY) N:o 1255/97 muuttamisesta 22 päivänä joulukuuta 2004 annetun neuvoston asetuksen (EY) N:o 1/2005 (6) mukaisesti. Yhteisön rahoitusosuus perustuu päätöksen 90/424/ETY 17 artiklaan.

               (4)

               Lisäksi eläinten suojelua koskeva tiedotuspolitiikka edellyttää alan teknisestä ja tieteellisestä kehityksestä tiedottamista sekä Euroopan unionin kauppakumppaneille suunnattuja tiedotuskampanjoita eläinten hyvinvoinnista. Yhteisön rahoitusosuus perustuu päätöksen 90/424/ETY 17 artiklaan.

               (5)

               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON TEHNYT TÄMÄN PÄÄTÖKSEN:
   1 artikla
   Traces
   Myönnetään päätöksessä 2004/292/EY tarkoitetun Traces-järjestelmän ylläpitoon, ajan tasalle saattamiseen ja kehittämiseen seuraavat summat käyttötarkoitusten mukaan eriteltyinä:

               —

               500 000 euroa laitteisiin ja tekniseen tukeen, jotka ovat välttämättömiä järjestelmän käytettävyyden ja turvallisuuden asettamien vaatimusten täyttämiseksi

               —

               450 000 euroa logistiseen tukeen, jota tarvitaan järjestelmän käyttötuen yhteydessä

               —

               200 000 euroa ylläpitotukeen, jota tarvitaan järjestelmän mukauttamiseksi juridisten ja teknisten vaatimusten muutoksiin

               —

               300 000 euroa tietotekniikan kehittämistoimiin, jotka ovat välttämättömiä riskinhallintamoduulin toteuttamiseksi.

         2 artikla
   Eläintautien ilmoitusjärjestelmä
   Myönnetään 200 000 euroa päätöksessä 2005/176/EY tarkoitetun ilmoitusjärjestelmän ylläpitoon sekä järjestelmän kanssa yhteensopivan karttaohjelmiston hankintaan.
   3 artikla
   Eläinten hyvinvointiin liittyvä tiedotus
   1.   Myönnetään 200 000 euroa tutkimukseen satelliittipaikannuslaitteistoihin liittyvän tieto- ja viestintäteknologian kehittämiseksi, jotta voidaan parantaa virallisten tarkastusten tehokkuutta eläinten hyvinvoinnin alalla.
   2.   Myönnetään 240 000 euroa kuluttajille suunnattuun komission tiedotustoimintaan, jonka aiheena on eläinten suojelusta annettu yhteisön lainsäädäntö.
   3.   Myönnetään 230 000 euroa kauppakumppaneille suunnattuun komission tiedotustoimintaan, jonka aiheena on eläinten suojelusta annetun yhteisön lainsäädännön muutokset.
   4 artikla
   Valintamenettely
   Sopimuspuolet valitaan syksyllä 2006 järjestettävien tarjouspyyntöjen perusteella.

      Tehty Brysselissä 17 päivänä elokuuta 2006.

            Komission puolesta

         Markos KYPRIANOU

            Komission jäsen

      (1)  EYVL L 224, 18.8.1990, s. 19. Päätös sellaisena kuin se on viimeksi muutettuna päätöksellä 2006/53/EY (EUVL L 29, 2.2.2006, s. 37).

      (2)  EUVL L 94, 31.3.2004, s. 63. Päätös sellaisena kuin se on viimeksi muutettuna päätöksellä 2005/515/EY (EUVL L 187, 19.7.2005, s. 29).

      (3)  EYVL L 378, 31.12.1982 s. 58. Direktiivi sellaisena kuin se on viimeksi muutettuna komission päätöksellä 2004/216/EY (EUVL L 67, 5.3.2004, s. 27).

      (4)  EUVL L 59, 5.3.2005, s. 40.

      (5)  EUVL L 206, 9.8.2005, s. 22.

      (6)  EUVL L 3, 5.1.2005, s. 1.